JPJ kutip RM286 juta menerusi sistem e-Bid

(Ketua Pengarah JPJ Datuk Zailani Hashim/BERNAMA)

BUKIT MERTAJAM, 21 Oktober- Sistem bidaan nombor pendaftaran kenderaan iaitu JPJeBid, merupakan antara penyumbang terbesar dalam kutipan hasil Jabatan Pengangkutan Jalan (JPJ) dan sehingga kini telah berjaya mengutip RM286 juta, bagi tempoh 10 bulan pertama ini.Ketua Pengarah JPJ Datuk Zailani Hashim berkata sepanjang tempoh itu, sebanyak 124 siri nombor pendaftaran telah diperkenalkan melalui sistem e-bid, dengan purata keuntungan sebanyak RM2.3 juta bagi setiap siri.“Sejak JPJ memperkenalkan inisiatif e-bid ini, ia mendapat sambutan yang mengalakkan daripada orang ramai, kerana sistem dalam talian ini memudahkan semua pihak membida nombor pendaftaran yang mereka suka, walau di mana mereka berada.“Sistem itu juga menjadi pemudah cara buat pengguna untuk membida nombor-nombor yang disukai secara telus dan efektif. Kalau dahulu, orang Pulau Pinang tidak boleh bida nombor plat luar, tetapi sekarang boleh bida nombor mana-mana negeri termasuk Sarawak hanya secara dalam talian,” katanya kepada pemberita di sini hari ini.Beliau ditemui selepas menghadiri Majlis Amanat Khas dan Pelancaran Kaunter Pandu lalu JPJ Pulau Pinang, di sini hari ini.

( Orang ramai berurusan di Kaunter Pandu Lalu Jabatan Pengangkutan Jalan (JPJ) di pekarangan Ibu Pejabat JPJ negeri Pulau Pinang di Seberang Jaya hari ini.Ketua Pengarah JPJ Datuk Zailani Hashim melancarkan kaunter pandu lalu itu bagi memudahkan orang ramai berurusan dengan JPJ/BERNAMA)

Mengulas mengenai kaunter pandu lalu itu, Zailani berkata membuka kaunter pandu lalu di pekarangan JPJ Pulau Pinang  itu, bagi memudahkan orang ramai memperbaharui pelbagai lesen dan urusan menerusi tempoh transaksi singkat.Beliau berkata pelanggan boleh memperbaharui lesen kenderaan motor (LKM), lesen memandu Malaysia (LLM), pertukaran lesen memandu percubaan (PDL) ke lesen memandu Malaysia (CDL), dan pembayaran saman terkini menerusi transaksi kurang daripada lima minit.“Kaunter pandu lalu ini akan diperluaskan perkhidmatan ke seluruh negara dengan negeri Perak, Kelantan, Terengganu dan Negeri Sembilan dalam masa terdekat, bagi memudahkan orang ramai mendapatkan perkhidmatan JPJ,” katanya.Zailani berkata bagi perkhidmatan terbaharu pula, JPJ akan menyediakan 100 unit kiosk yang mesra Orang Kurang Upaya (OKU), dan akan ditempatkan di seluruh negara dalam usaha ke arah pendigitalan.“JPJ ketika ini sedang menaik taraf sistem perkhidmatannya ke arah pendigitalan secara berperingkat, bagi meningkatkan kualiti perkhidmatan dan penyampaian kepada pelanggan, pendigitalan berkenaan melibatkan semua perkhidmatan JPJ termasuk memperbaharui lesen kenderaan motor,” katanya. -BERNAMA


Campak kucing dari tingkat 15, suspek mengaku tidak bersalah

PETALING JAYA, 21 Oktober- Seorang lelaki mengaku tidak bersalah di Mahkamah Majistret Petaling Jaya atas dakwaan membunuh seekor kucing pada 17 Oktober lalu.Tertuduh, Chan Kam Kin membuat pengakuan itu selepas pertuduhan dibacakan hadapan Majistret Zhafran Rahim Hamzah.

(Tertuduh, Chan Kam Kin, mengaku tidak bersalah di Mahkamah Majistret Petaling Jaya)

Mengikut kertas pertuduhan, dia didakwa melakukan khianat ke atas seekor kucing dengan mencampak haiwan itu dari tingkat 15 sehingga menyebabkan kematian.Tertuduh didakwa melakukan perbuatan itu di sebuah Apartmen Desa Mentari Court, Petaling Jaya pada 17 Oktober lalu.Pertuduhan itu dibuat di bawah Seksyen 428 Kanun Keseksaan yang memperuntukkan hukuman penjara maksimum tiga tahun atau denda atau kedua-duanya sekali jika sabit kesalahan.Mahkamah membenarkan tertuduh diikat jamin sebanyak RM4,000 dengan seorang penjamin dan menetapkan 25 Januari 2023 sebagai tarikh sebutan semula kes tersebut.


136 premis runcit dan 5 premis borong diperiksa KPDNHEP

KANGAR, 21 Oktober- Sebanyak 136 peruncit dan 5 premis borong seluruh Perlis diperiksa sempena pelaksanaan Skim Harga Maksimum Musim Perayaan (SHMMP) Deepavali yang bermula semalam sehingga 26 Oktober ini. Hasil pemeriksaan ke atas semua premis mendapati, peniaga mematuhi harga maksimum yang telah ditetapkan serta menggunakan penandaan harga berwarna merah jambu pada lapan barangan harga terkawal.

(Ketua Pegawai Penguat Kuasa KPDNHEP Negeri, Mohamad Amir Abdullah)

Menurut Ketua Pegawai Penguat Kuasa KPDNHEP Negeri, Mohamad Amir Abdullah, pemantauan dan pemeriksaan berterusan akan dibuat sepanjang tempoh SHMMP Deepavali meliputi peringkat pengeluaran, pemborongan dan peruncitan. "Skim ini dilaksanakan di bawah Akta Kawalan Harga dan Anti Pencatutan 2011 dan lapan barangan disenaraikan ialah daging kambing biri import bertulang, tomato, cili merah, kelapa biji, kelapa parut, bawang merah kecil India, bawang merah besar import dan kacang dal Australia. "Peniaga akur dan patuh dengan skim harga maksimum yang telah kita tetapkan dimana untuk makluman semua, stok bekalan untuk terutamanya melibatkan barangan kawalan skim harga ini, stok bekalan berada di pasaran, cuma ada yang bilangannya agak kurang sedikit tetapi dipastikan bekalan masih ada di dalam negeri perlis,"katanya kepada media ketika melakukan pemeriksaan dan pemantauan sempena pelaksanaan Skim Harga Maksimum Musim Perayaan Deepavali di Giant, Kangar bersama lapan pegawai penguat kuasa.Mengenai bekalan telur ayam di Perlis, pihak KPDNHEP mendapati bekalan masih ada di pasaran namun berkurangan berbanding sebelum ini.


Sindiket seludup rokok, mercun dan minuman keras, tumpas

(Barangan yang dirampas JKDM Pulau Pinang)

BUTTERWORTH, 21 Oktober- 13.58 juta batang rokok, 21,000 minuman keras dan 280 paket mercun berjaya dirampas Jabatan Kastam Diraja Malaysia (JKDM) dalam serbuan ke atas sebuah lori dan gudang di Seberang Perai Tengah, Pulau Pinang pada pukul 6.30 petang. Risikan dan serbuah serbuan dilakukan unit Operasi Bahagian Penguatkuasaan dan Cawangan Siasatan Khas Zon Utara. Cukai bagi ketiga–tiga barangan itu dianggarkan sekitar RM9.33 juta. Menurut Pengarah Kastam Negeri Pulau Pinang, Hamisan Kalip berkata, "berurusan dengan barang-barang tidak berkastam boleh dikenakan denda tidak kurang dari sepuluh kali nilai barangan atau RM100,000, yang mana lebih besar dan tidak lebih 20 kali nilai barang atau RM500,000 yang mana lebih besar atau dipenjarakan tidak kurang dari enam bulan dan tidak melebihi lima tahun atau kedua-duanya sekali."Beliau berkata demikian kepada pemberita dalam sidang akhbar Jabatan Kastam Diraja Malaysia (JKDM) Pulau Pinang.

(Hamisan Kalip pada sidang akhbar JKDM Pulau Pinang)

Semasa serbuan, lima lelaki warga tempatan yang berumur lingkungan 35 hingga 46 tahun turut ditahan ketika memunggah dagangan daripada kontena.Kes tersebut disiasat di bawah Seksyen 135(1)(e) Akta Kastam 1967 dan Akta Eksais 1976 manakala kelima-lima lelaki yang ditahan itu telah dituduh di Mahkamah Majistret Bukit Mertajam. Hamisan Kalip menasihatkan orang ramai supaya tampil membantu untuk membanteras penyeludupan khususnya rokok, minuman keras, mercun, dadah, kenderaan dan lain-lain aktiviti yang membawa padah. Modus operandi kumpulan itu adalah dengan memalsukan dokumen kastam bagi mengeluarkan kontena yang tidak diikrar.


COVID-19 subvarian XBB tidak perlu bimbang - KJ

NEGERI SEMBILAN, 21 Oktober- Rakyat Malaysia tidak perlu bimbang berkenaan gelombang terkini jangkitan COVID-19 yang didorong oleh subvarian XBB dan tiada sebarang perancangan sekatan yang bakal dilaksana buat masa ini. Menurut Menteri Kesihatan, Khairy Jamaluddin, meskipun varian XBB  sudah dikesan di Malaysia namun tiada jumlah peningkatan dari segi kemasukan hospital dan kematian yang dicatat setakat ini.

"Kita sudah mula kesan gelombang kecil yang mungkin datang dari XBB kita dah kesan dah XBB di Malaysia dan saya akan buat kenyataan penuh pada minggu depan. Setakat ini dia tidak membawa kepada peningkatan dari segi kemasukan hospital dan kematian. Itu yang yang menjadi kayu ukur penting bagi saya namun demikian saya menjangkakan kes akan meningkat sedikit untuk beberapa minggu akan datang," katanya dalam sidang media Majlis Penyerahan Peranti Siswa Keluarga Malaysia di Universiti Teknologi Mara (UiTM) Seremban 3. Dalam pada itu, bagi menghadapi Pilihan Raya Umum ke 15, tiada sebarang perancangan sekatan yang akan dilaksanakan namun orang ramai hanya dinasihatkan agar sentiasa berwaspada dalam fasa peralihan ke Endemik.  Tambahnya, Kementerian Kesihatan bakal memberi kenyataan lebih lanjut berkenaan subvarian baharu itu pada minggu hadapan.


1,687 Mahasiswa UiTM cawangan Negeri Sembilan layak terima PerantiSiswa

NEGERI SEMBILAN, 21 Oktober- 1,687 Mahasiswa Universiti Teknologi Mara (UiTM) cawangan Negeri Sembilan layak menerima PerantiSiswa di bawah Program PerantiSiswa Keluarga Malaysia. Menteri Kesihatan, Khairy Jamaluddin berkata, peranti digital bukan lagi menjadi satu kemewahan malah menjadi keperluan kepada mahasiswa kerana semua maklumat pada masa kini lebih mudah dicapai menerusi dalam talian. Sekali gus Program PerantiSiswa Keluarga Malaysia memberi pelbagai manfaat kepada mahasiswa.

"Bila mahasiswa dibekalkan dengan peranti, dia punya produktiviti akan meningkat dia punya kerja akan jadi lebih bagus sebab lagi mudah untuk mereka melaksanakan kerja dan kalau kita aspirasi menjadi sebuah negara yang digital saya percaya bantuan seperti ini mestilah menjadi program yang kekal di bawah K-KOM," katanya dalam sidang media Majlis Penyerahan PerantiSiswa Keluarga Malaysia di UiTM Seremban 3. Rata-rata pelajar yang ditemui berkata, inisiatif PerantiSiswa ternyata sangat membantu mereka dalam proses pembelajaran dan urusan seharian. "Saya rasa bersyukur dengan pemberian peranti siswa ini. Jadi saya rasa saya boleh buat kerja saya dengan lebih mudah. Sebab sebelum ini saya memang tiada laptop, saya pinjam kawan, jadi dengan peranti siswa ini saya terus dapat siapkan kerja dan buat sesuatu dengan peranti siswa," kata penerima peranti siswa, Muhammad Shafiq Johari."Rasa lega sikit, sebab boleh guna untuk belajar dan pelbagai, buat nota sebab saya memang suka buat nota. Kebanyakkan kawan saya pun dah bermula buat nota dekat digital, saya rasa ini bagus untuk pelajar" kata penerima peranti siswa, Nur Nadia Natasha Mohd Zaidi.


Naikkan harga barang, peniaga berdepan tindakan tegas

TAMPIN, 21 Oktober- Tindakan tegas akan dikenakan terhadap peniaga yang menaikkan harga barangan terutamanya barang kawalan. Menurut Exco Kesihatan, Alam Sekitar, Koperasi dan Kepenggunaan Negeri Sembilan, S. Veerapan, kebanyakan peniaga mengambil kesempatan untuk menaikkan harga barang terutamanya ketika musim perayaan.   Justeru, Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan sentiasa melaksana pemantauan serta pemeriksaan di lapangan bagi memastikan peniaga patuh terhadap harga barangan kawalan.  "Kalau ada kenaikan harga barangan contohnya ayam atau harga telur boleh buat aduan kepada KPDNHEP Negeri Sembilan supaya kita boleh membuat pemantauan dan jika ada kenaikan kita akan ambil tindakan terhadap peniaga-peniaga yang menaikkan harga. Kita ada penguat kuasa seramai 100 orang di lapangan yang sentiasa membuat pemantauan dan pemeriksaan terhadap barang kawalan," katanya ketika ditemui pada Sesi Walkabout Skim Harga Maksimum Musim Perayaan (SHMMP) Deepavali 2022, di sini.

Sebanyak lapan jenis barangan disenaraikan sebagai harga terkawal bagi pelaksanaan SHMMP Deepavali 2022 yang bermula semalam sehingga 26 Oktober ini.


Rumah kedai terbakar, bomba berjaya selamatkan tiga lelaki

KUALA LUMPUR, 21 Oktober- Tiga lelaki warga asing berjaya diselamatkan pihak bomba apabila sebuah rumah kedai di tingkat Jalan Datuk Haji Eusoff di sini, terbakar awal pagi tadi.Komander Operasi Balai Bomba dan Penyelamat (BBP) Sentul Mohd Alhafiz Asmuni berkata, pihaknya menerima panggilan daripada orang awam pada 1.31 pagi, dan menggerakkan 32 anggota dan jentera dari BBP Sentul, Jalan Hang Tuah dan Titiwangsa yang tiba di lokasi lapan minit kemudian.

(Mangsa yang berjaya diselamatkan dari kebakaran/Foto Ihsan Bomba KL)

"Sewaktu anggota menaiki tangga kedai untuk ke tingkat tiga, bomba terserempak dengan dua mangsa dan membawa mereka turun ke tingkat bawah. Mereka memaklumkan terdapat seorang lagi rakan terperangkap di tingkat tiga," katanya.Operasi pemadaman dilakukan dari luar bangunan bagi mengawal api daripada merebak sebelum kebakaran dapat dikawal sepenuhnya pada 1.52 pagi, selepas berjaya menyelamatkan mangsa ketiga.Kebakaran melibatkan dua bilik yang didiami pekerja asing manakala punca kebakaran dan kerugian masih disiasat.Menurut Alhafiz, ketiga-tiga mangsa yang tidak fasih berbahasa Melayu mahupun Inggeris itu tidak mengalami sebarang kecederaan dan menerima rawatan awal daripada pasukan perubatan Hospital Kuala Lumpur di lokasi.


Kerajaan kuat, stabil serta dominan, demi kesejahteraan rakyat

KEMAMAN, 21 Oktober - Negara memerlukan kerajaan yang kuat, stabil serta dominan demi kesejahteraan rakyat.  Justeru, rakyat perlu membuat pilihan tepat dengan memilih kerajaan yang mampu menjaga kebajikan rakyat, meningkatkan ekonomi dan melaksanakan pembangunan yang adil di antara bandar dan luar bandar.  Perdana Menteri, Datuk Seri Ismail Sabri Yaakob berkata kepimpinan kerajaan Keluarga Malaysia yang diterajuinya terbukti cekap, berintegriti dan beramanah dalam melaksanakan pelbagai program khusus untuk rakyat.  "Sebab itulah kalau kita mahukan kerajaan yang kuat, stabil, parti saya mesti menjadi parti yang dominan dalam kerajaan yang akan dibentuk nanti. Kalau parti kita menjadi parti dominan dalam kerajaan yangg baharu, Insya-Allah kita mampu wujudkan kerajaan yang stabil, dan saya yakin ekonomi kita bertambah baik."Jadi tuan-tuan dan puan-puan, kuasa kepada tuan-tuan dan puan-puan, saya sudah pulangkan mandat kerajaan yang ada hari ini kepada tuan-tuan dan puan-puan untuk menentukan saya bubarkan parlimen, kerana tidak tahan dengan tohmahan-tohmahan yang mengatakan kerajaan hari ini kerajaan tebuk atap, tebuk belakang, tebuk macam-macam."Tetapi apabila saya umumkan yang hairannya, mereka pula tidak setuju, sebelum ini mereka yang memperlekehkan kerajaan ini kata macam-macam. Tetapi apabila sudah bubar mereka pula tidak setuju dan bawa ke mahkamah dan sebagainya," kata Ismail di sini.Pada masa sama beliau meminta rakyat agar memperhalusi kandungan Bajet 2023 yang dibentangkan di parlimen baru-baru ini, bahawa ternyata merangkumi pelbagai lapisan rakyat tanpa mengira usia dan status.  Intipati Bajet 2023 bukti jelas kerajaan pimpinannya memahami denyut nadi rakyat termasuk memberikan peruntukan besar khusus buat penduduk di luar bandar meliputi RM3.62 bilion peruntukan mengurus dan RM7.31 bilion bagi peruntukan pembangunan yang disalurkan kepada Kementerian Pembangunan Luar Bandar (KPLB).

(Ismail berucap ketika hadir dalam Program Ramah Mesra Perdana Menteri bersama Warga KETENGAH di Perkarangan Kompleks Sukan Bandar Seri Bandi, di sini)

Ini termasuk peranan kementerian itu dengan kerjasama rakyat yang berperanan meningkatkan ekonomi wilayah di luar bandar termasuk Lembaga Kemajuan Terengganu Tengah (KETENGAH). "Saya ingin merakamkan tahniah atas kejayaan KETENGAH dalam melaksanakan program pembangunan ekonomi dan sosial apabila memajukan kawasan luar bandar yang meliputi 650,000 hektar yang memberi manfaat kepada lebih 168,000 penduduk, saya yakin dengan kemampuan KETENGAH untuk bangunkan kawasan KETENGAH ini, kerana itu adalah bajet untuk pembangunan KETENGAH ditingkatkan oleh kerajaan daripada RM39 juta pada tahun 2022, untuk tahun 2023 kita naikkan kepda RM56 juta," kata Ismail Sabri.


Keluarga boleh lawat penghuni penjara pada 26 dan 27 Oktober

KUALA LUMPUR, 21 Oktober - Jabatan Penjara memberi kebenaran kepada ahli keluarga untuk melawat penghuni penjara terutamanya yang beragama Hindu pada 26 dan 27 Oktober ini sempena perayaan Deepavali pada Isnin ini.Jabatan Penjara dalam satu kenyataan memaklumkan tarikh berkenaan ditetapkan bagi semua institusi penjara termasuk Pusat Pemulihan Akhlak, Pusat Pemulihan Khas, Tempat Tahanan Khas dan Sekolah Henry Gurney.Menurut kenyataan itu, selain kaedah perjumpaan secara bersemuka, keluarga penghuni penjara juga boleh melakukan lawatan secara dalam talian bermula 29 hingga 31 Oktober ini."Keluarga yang memilih kaedah bersemuka perlu mematuhi syarat antaranya waktu lawatan bermula pukul 8.15 pagi hingga 4.15 petang dan membuat ujian RT-PCR atau RTK-Ag dalam sah laku tiga hari selepas pengambilan sampel dan tidak bergejala sebelum hadir ke institusi berkenaan."Seorang penghuni penjara hanya dibenarkan untuk menerima sekali sahaja lawatan daripada keluarga,” menurut kenyataan itu.

Jabatan Penjara juga memaklumkan pihak institusi akan menetapkan tarikh dan sesi perjumpaan selepas tempahan dibuat oleh ahli keluarga menerusi tiga kaedah iaitu melalui sistem i-Visit dalam laman web: www.prison.gov.my, panggilan telefon di institusi berkenaan dan e-mel atau surat ke institusi berkenaan.Kenyataan itu memberitahu, orang ramai boleh menghubungi institusi berkaitan untuk mendapatkan maklumat lanjut dan maklumat institusi boleh didapati menerusi www.prison.gov.my.


Pengundi muda mampu beri impak besar kepada perkembangan politik negara

KUALA LUMPUR, 21 Oktober - Pilihan Raya Umum Ke-15 (PRU15) bakal mencatat sejarah apabila generasi muda berumur 18 tahun buat pertama kali turut diberi kuasa untuk mengundi, kata Pakar Geostrategi, Profesor Dr. Azmi Hassan.Pengundi muda mampu memberi impak besar terhadap perkembangan politik negara dengan memilih kerajaan yang benar-benar efektif, berwibawa dan stabil demi kesejahteraan rakyat negara ini.

(Dr. Azmi Hassan ketika ditemubual dalam Rancangan Selamat Pagi Malaysia)

"Kerana secara tidak langsung kita memilih kerajaan dan secara tidak langsung juga kita memilih Perdana Menteri, jadi itu pentingnya. Paling penting kita lihat parti yang kuat walaupun calon itu mempunyai aura yang kuat..berwibawa.

"Jika parti yang dibelakang calon itu tidak ada harapan untuk membentuk kerajaan, boleh pilih dia.. dan kalau dia menang, dia hanya mewakili kawasan itu, tetapi tidak boleh membentuk dasar-dasar yang amat diperlukan pada ketika ini."Jadi, kata kuncinya adalah parti. Parti yang membuktikan mereka boleh mentadbir Malaysia dengan begitu baik dengan begitu efisien," katanya dalam Rancangan Selamat Pagi Malaysia.


Penggunaan platform digital mampu serlahkan produk pelancongan negara

KUALA LUMPUR, 21 Oktober - Pengiat industri pelancongan domestik perlu meluaskan lagi aspek pendigitalan bagi mempromosi produk ke arah memulihkan kembali sektor itu selepas terjejas akibat pandemik COVID-19.Presiden Majlis Pelancongan Malaysia, Uzaidi Udanis berkata penggunaan platform digital mampu menyerlahkan lagi keunikan produk dalam negara bagi menarik perhatian pelancong antarabangsa.Pandemik COVID-19 bukan hanya satu krisis kesihatan dunia, bahkan ia turut memberi indikasi bahawa setiap pemain industri perlu mula mesra digital.Ini bagi meningkatkan promosi dan bersaing secara positif dalam pasaran pelancongan global."Penggiat industri boleh melihat bagaimana kita boleh menggunakan seperti B2B, B2C untuk kita tawan pelancong-pelancong. Jadi pentingnya ilmu digital ini untuk kita memasarkan produk-produk kita. Inilah antara inisiatif yang penting sangat untuk kita.

(Uzaidi Udanis bercakap kepada pemberita RTM di Angkasapuri)

"Malaysia ini boleh menawarkan pengalaman unik dan pengalaman antara luar biasa untuk pelancong datang bukan sekali tetapi setiap tahun," kata Uzaidi di sini.

Usaha ini adalah anjakan paradigma baharu dalam pengurusan pelancongan sekali gus mempercepatkan lagi proses transformasi pembangunan pelancongan digital negara. Dalam perkembangan lain, pihaknya bakal menganjur Malaysia Tourism Council Gold Award 2022 untuk memberi penghormatan dan mengiktiraf wira pelancongan yang berjuang untuk meneruskan kelangsungan sektor itu pada masa yang mencabar.Ia akan berlangsung di Borneo Convention Centre, Kuching, Sarawak pada esok.


Ziarah kasih ceriakan sambutan Deepavali

MATA AYER, 21 Oktober - Bersempena sambutan Deepavali Isnin ini, 11 keluarga sekitar Dewan Undangan Negeri (DUN) di sini disantuni menerusi Program Ziarah Kasih Deepavali.Program ini dilaksanakan untuk menyalurkan bantuan berupa barangan keperluan harian dan wang tunai kepada mereka yang bakal menyambut perayaan Deepavali.Menurut Pengerusi Jawatankuasa Pembangunan dan Keselamatan Kampung (JPKK) Rancangan Perumahan Awam Mata Ayer 2, Abdul Razak Abdul Rahman program Ziarah Kasih Deepavali telah dilaksanakan secara tahunan setiap kali menjelang sambutan Deepavali.

(Program Ziarah Kasih Deepavali erat dan kukuhkan perpaduan )

"Sumbangan ini sedikit sebanyak mampu menceriakan masyarakat India bagi menyambut Deepavali serta mengerat dan mengukuhkan perpaduan merentasi agama serta kaum seterusnya merealisasikan konsep Keluarga Malaysia," kata Abdul Razak di sini.Beliau ditemui media pada Program Ziarah Kasih bersempena Deepavali sekitar Mata Ayer bersama kepimpinan masyarakat setempat serta belia kawasan Mata Ayer.Bersempena program ini juga, empat individu yang uzur turut diziarahi dan memberi sumbangan barangan keperluan harian dan wang tunai sebagai tanda keprihatinan bagi mereka yang memerlukan bantuan.


Kenderaan berat potong barisan diarah berpatah balik

JOHOR BAHRU, 21 Oktober- 15 kenderaan berat diarahkan berpatah balik ke Malaysia kerana memotong barisan di Kompleks Sultan Abu Bakar (KSAB), Gelang Patah. Menerusi kenyataan Jabatan Pengangkutan Jalan (JPJ) Johor, semua kenderaan terlibat kemudian diarahkan memasuki semula barisan sedia ada di KSAB.  Tindakan tegas itu diambil susulan aduan diterima orang awam berhubung kenderaan berat yang sering memotong barisan.  Tindakan tersebut juga telah menghalang laluan kenderaan ringan menuju ke Singapura, di Jambatan Link Kedua kerana aliran trafik sesak di lokasi.

Tindakan tegas diambil terhadap kenderaan berat yang sering memotong barisan

Orang ramai boleh terus menyalurkan aduan menerusi aplikasi e - Aduan @ JPJ beserta butiran pengadu dan aduan.


Operasi Khas Pengarah: JPJ Johor keluar 126 notis kesalahan

JOHOR BAHRU, 21 Oktober - Jabatan Pengangkutan Jalan (JPJ) Johor mengeluarkan 126 notis terhadap pengguna jalan raya atas pelbagai kesalahan menerusi Operasi Khas Pengarah yang dijalankan di susur Jalan Skudai - Pontian, di sini , kelmarin.Menerusi kenyataan JPJ Johor, sebanyak 75 daripada 235 kenderaan telah diperiksa dan diambil tindakan.Operasi turut melibatkan 78 notis P22, dan 16 notis PG1.

(Anggota JPJ Johor menjalankan Operasi Khas Pengarah)

Antara kesalahan dikesan ialah, 55 kes penggunaan cermin gelap tidak mengikut spesifikasi, 20 kesalahan tiada lesen memandu, dan 16 atas kesalahan nombor pendaftaran tidak mengikut syarat.Tindakan diambil mengikut Akta Pengangkutan Jalan 1987.


Perintah berkurung di ESSZONE dilanjutkan hingga 6 November

SABAH, 21 Oktober- Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 6 November depan.Pesuruhjaya Polis Sabah, Datuk Idris Abdullah, berkata perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

(Pesuruhjaya Polis Sabah, Datuk Idris Abdullah)

"Orang ramai yang tinggal di kawasan itu dilarang menghampiri atau berada di kawasan diisytihar antara jam 6 petang hingga 6 pagi."Perintah ini diteruskan bagi memastikan kawasan perairan terbabit tidak diceroboh pengganas yang mengancam keselamatan penyelidik antarabangsa dan pelancong asing yang melawat pulau peranginan."Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan," katanya dalam kenyataan media hari ini.Idris berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat yang berada di kawasan daratan ESSZONE."Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak untuk tujuan aktiviti perikanan atau ada keperluan mendesak untuk melalui kawasan perintah berkurung itu," katanya.


Seorang mangsa maut dalam kebakaran kereta

SHAH ALAM, 21 Oktober- Seorang individu maut dalam kebakaran melibatkan sebuah kereta jenis Perodua Kancil di tepi Jalan Shapadu, Kampung Sungai Pinang, Klang dekat sini awal pagi tadi. Pengarah Bomba Selangor Norazam Khamis berkata mangsa yang tidak dapat dikenal pasti identitinya itu berada di tempat pemandu dan didapati rentung 100%. Beliau berkata pasukan dari Balai Bomba dan Penyelamat Sungai Pinang bergegas ke lokasi kejadian sebaik menerima panggilan kecemasan pada pukul 5.27 pagi.

Kebakaran melibatkan sebuah kereta jenis Perodua Kancil yang terbakar sepenuhnya FOTO JBPM

“Sebaik tiba 10 minit kemudian didapati kebakaran melibatkan sebuah kereta jenis Perodua Kancil (nombor plat, BGN 5095) yang terbakar 100% dengan seorang mangsa turut terbakar 100% di tempat duduk pemandu,” katanya dalam kenyataan hari ini.


Anwar Ibrahim umum bertanding di Parlimen Tambun

IPOH, 21 Oktober- Presiden PKR Datuk Seri Anwar Ibrahim mengesahkan yang beliau akan bertanding di Parlimen Tambun, Perak pada Pilihan Raya Umum Ke-15 (PRU15).Anwar dalam ucapan pada Konvensyen Pakatan Harapan (PH) di sini, malam tadi berkata beliau memilih kawasan yang bukannya mudah untuk mendapatkan majoriti besar, selain rasa bertanggungjawab untuk melonjakkan gerakan PH di negeri-negeri utara.“Saya yakin untuk menang dan merampas Tambun dan Perak. Ini kesediaan saya,” katanya.Bekas Ahli Parlimen Port Dickson itu berkata Perak akan diangkat menjadi negeri yang maju, terutamanya dari segi ekonomi seperti Pulau Pinang dan Selangor, jika PH diberikan mandat oleh rakyat untuk mentadbir negeri itu.Kerusi Parlimen Tambun disandang Timbalan Presiden Bersatu yang juga Menteri Belia dan Sukan Datuk Seri Ahmad Faizal Azumu.Dalam sidang media selepas itu, ditanya jika ada parti selain dalam komponen PH akan menggunakan logo gabungan itu, Anwar berkata perkara itu bergantung kepada pertimbangan parti berkenaan.

(Pengerusi Pakatan Harapan (PH) Datuk Seri Anwar Ibrahim yang juga Presiden Parti Keadilan Rakyat (PKR) menghadiri Konvensyen Harapan di Ipoh Convention Centre FOTO BERNAMA)

“Terserah pada mereka, kami tawarkan untuk gunakan logo PH,” katanya.Sementara itu, Setiausaha Agung PH Datuk Seri Saifuddin Nasution turut mengumumkan bahawa PH telah selesai memuktamadkan rundingan kerusi-kerusi Parlimen bagi komponen parti dalam menghadapi PRU15 ini, manakala satu keputusan akan diumumkan dalam masa tiga hari berkaitan parti atau blok di luar komponen mereka.


Sambutan Deepavali berkonsep Keluarga Malaysia di Pulau Pinang

GEORGE TOWN, 21 Oktober- Sambutan Deepavali terus disantuni menerusi konsep Keluarga Malaysia dengan bantuan kepada 200 orang terdiri daripada pelbagai lapisan masyarakat.  Deepavali atau Pesta Cahaya amat sinonim dengan orang Hindu, tetapi sebuah pertubuhan bukan kerajaan (NGO) mengambil pendekatan berbeza dengan meraikan semua kaum dan bangsa di negeri ini.  Kelab Anak-Anak Pulau Pinang menyampaikan bantuan berupa hamper kepada 200 orang terdiri daripada orang Melayu, Cina, warga emas dan Orang Kelainan Upaya (OKU).  Majlis pemberian hamper kepada golongan tidak berkemampuan itu disantuni Yang DiPertua Negeri, Tun Ahmad Fuzi Abdul Razak.

Kelab Anak-Anak Pulau Pinang menyampaikan bantuan hamper kepada 200 orang terdiri daripada orang Melayu, Cina, warga emas dan Orang Kelainan Upaya (OKU)

Perbezaan agama menjadi intipati penting dalam mengeratkan lagi silaturahim antara semua agama dan menyatupadukan anggota masyarakat selaras dengan konsep Keluarga Malaysia.


Polis Melaka atur strategi, pastikan PRU15 berjalan lancar

MELAKA, 21 Oktober - Polis Melaka telah mengatur pelbagai strategi bagi memastikan Pilihan Raya Umum ke-15 (PRU15) berjalan lancar dan ketika menghadapi Monsun Timur Laut yang berkemungkinan mengakibatkan banjir di negeri ini.Ketua Polis Melaka Datuk Zainol Samah berkata sebanyak 1,800 anggota dan pegawai diatur gerak untuk penugasan berkaitan PRU15 manakala 250 anggota dan pegawai akan ditugaskan untuk menghadapi banjir sekiranya berlaku dalam tempoh berkenaan."Kita juga akan mengatur gerak aset pasukan yang akan digunakan pada PRU15 dan sekiranya banjir berlaku seperti bot. Kita juga akan memohon bantuan sumber manusia daripada sukarelawan dan badan bukan kerajaan untuk membantu."Selain itu, cuti bagi kira-kira 2,572 anggota dan pegawai polis di Melaka telah dibekukan lebih awal sehingga PRU15 berakhir bagi memastikan segala persiapan berjalan lancar," katanya kepada pemberita di sini lewat malam tadi.Beliau ditemui selepas merasmikan Program Cegah Jenayah dan Walkabout sempena Sambutan Perayaan Deepavali 2022 yang turut dihadiri Exco Pembangunan Belia, Sukan dan Badan Bukan Kerajaan (NGO) negeri VP Shanmugam.

Mengulas lanjut, Zainol berkata pihaknya juga telah mengenal pasti kerusi panas daripada enam Parlimen di negeri ini pada PRU15 dan pemantauan lebih ketat akan dilakukan di kawasan berkenaan bagi mengelak sebarang kemungkinan berlaku."Bagaimanapun, orang ramai tidak perlu bimbang untuk keluar pada hari mengundi bagi menunaikan tanggungjawab mereka dan keselamatan mereka adalah jaminan polis," katanya.Beliau berkata parti politik yang ingin menggunakan dron dalam tempoh berkempen perlu mendapatkan kebenaran daripada Pihak Berkuasa Penerbangan Awam Malaysia (CAAM).Dalam perkembangan lain, katanya orang ramai yang akan meninggalkan rumah dalam tempoh yang lama sempena cuti sambutan Deepavali diminta mengisi borang balik kampung agar polis dapat melakukan pemantauan dan rondaan bagi mengelak jenayah pecah rumah. - BERNAMA


Penggunaan elemen teknologi dalam kesenian, tarikan terbaharu - MOTAC

PETALING JAYA, 21 Oktober- Kementerian Pelancongan, Seni dan Budaya (MOTAC) melancarkan Dikir Barat 'Sentuhan Teknologi' Kisah Hang Tuah yang menggabungkan tiga eleman teknologi.Tiga elemen itu adalah 'Projection Mapping', 'Holographic' dan 'Motion Capture' tanpa menjejaskan asas kesenian tradisional. Ketua Pengarah, Jabatan Kebudayaan dan Kesenian Negara, Mesran Mohd Yusop berkata program ini untuk mempromosikan kesenian tradisional dengan gabungan teknologi sebagai produk pelancongan budaya."Kita tidak meninggalkan keaslian. Ini adalah permulaan daripada kita menjadikan dikir barat, perasmian yang dimulakan dengan dikir barat. Saya percaya masa hadapan kita menggunakan kesenian lain," kata Mesran pada program Dikir Barat 'Sentuhan Teknologi' Kisah Hang Tuah, di sini.

(Ketua Pengarah Jabatan Kebudayaan dan Kesenian Negara (JKKN), Mesran Mohd Yusop)

Pelancaran Dikir Barat ini menyajikan sebuah dokumen tokoh dan ikon generasi muda penggiat seni dikir barat. Jabatan Kebudayaan dan Kesenian Negara sentiasa komited dalam usaha mengetengahkan integrasi teknologi interaktif seni persembahan di Malaysia.


Pendekatan eksperimen dan 'hands-on', mampu tarik minat pelajar ke arah STEM - Adham

KUALA LUMPUR, 21 Oktober- Pendekatan pembelajaran melalui "experimental dan hands-on learning" pada peringkat awal pendidikan diyakini mampu menggalakkan kecenderungan pelajar kepada subjek sains, teknologi, kejuruteraan dan matematik, STEM.Menteri Sains Teknologi dan Inovasi, Datuk Seri Dr Adham Baba berkata negara maju telah mengamalkan pendekatan ini dengan kreatif dan inovatif untuk melahirkan lebih ramai pereka cipta berkualiti yang mampu memacu ekonomi negara dalam dunia pekerjaan masa hadapan.Jelasnya lagi, penguasaan bidang secara fokus dan spesifik boleh dijadikan katalis dalam perkembangan teknologi seperti 'Internet of Things' (IoT), 'big data', teknologi realiti maya (VR) dan 'augmented reality' (AR)."Penguasaan bidang ini secara fokus dilihat mampu menjadi 'game changer' kepada negara menerusi cetakan 4D/5D, teknologi biosains dan rantaian blok seperti yang dinyatakan dalam rangka kerja 10-10 sains, teknologi, inovasi dan ekonomi Malaysia," kata Adham kepada pemberita RTM pada ucapan penutup National Science Challenge 2022 di ibu negara.Data Pusat STEM Negara menunjukkan bilangan pelajar dalam bidang STEM kini pada tahap 47 peratus dan hanya 19 peratus sahaja mengambil jurusan sains tulen.

(Menteri MOSTI, Datuk Seri Dr. Adham Baba)


Badan korporat diseru bantu perkasa persatuan wanita - Rina Harun

KUALA LUMPUR, 21 Oktober- Kementerian Pembangunan Wanita, Keluarga dan Masyarakat (KPWKM) berharap badan-badan korporat membantu persatuan-persatuan wanita dari segi sokongan kewangan. Ini meliputi ibu tunggal dan peniaga kecil. Menterinya, Datuk Seri Rina Harun berkata bantuan itu bagi memberi ruang kepada wanita menceburkan diri dalam perniagaan sekali gus menjadi ikon dalam membentuk keluarga sejahtera. "Ramai yang kehilangan pendapatan, ramai juga yang kehilangan pekerjaan dan ramai juga diceraikan. Banyak cerita yang kita terima semasa menghantar bakul makanan," kata Rina kepada RTM dalam Malam Gala Anugerah Ikon Wanita Malaysia 2022 di ibu negara.

(Menteri KPWKM, Datuk Seri Rina Harun menyampaikan hadiah kepada pemenang Wanita Ikon Muda 2022 dari negeri Sabah, Asmah Kadir)

10 ikon wanita negeri telah dipilih sebagai Finalis Wanita Ikon Malaysia 2022.Wanita tersebut optimis mampu menjadi contoh kepada wanita lain agar terus bangkit dan menjadi pemimpin yang berjaya.


Penganjuran Festival Seni Insan Istimewa, hargai bakat pengkarya OKU

KUALA LUMPUR, 21 Oktober- Festival Seni Insan Istimewa yang akan berlangsung pada hujung bulan ini bertujuan menghargai bakat seni para pengkarya dalam kalangan orang kurang upaya (OKU).Presiden Persatuan Karyawan Malaysia, Datuk Freddie Fernandez berkata festival itu akan menyajikan persembahan selain pertandingan dan ruang pameran hasil karya seni golongan tersebut. "Pengisian festival ini akan dipenuhi dengan aktiviti-aktivi menarik yang disediakan kepada mereka umpanya pertandingan idola istimewa, pertandingan kugiran, pertandingan memasak, melukis dan sukan ringan dan macam-macam lagi. Ada gerai penjualan produk dari golongan komuniti OKU dan juga dan semua kategorilah dijemput untuk mengambil bahagian," kata Freddie ketika ditemui pemberita RTM.

(Presiden Persatuan Karyawan Malaysia, Datuk Freddie Fernandez)

Turut diadakan, Konsert Istimewa melibatkan artis antaranya Caliph Buskers, Bad Indigo, Zaiton Sameon dan Azmir Arif.Penganjuran festival itu tercetus apabila beberapa ahli Biro OKU Karyawan menyarankan untuk mengadakan acara seni khusus untuk mereka.Festival Seni Insan Istimewa akan diadakan di pusat beli-belah KL Gateway di ibu negara pada 30 Oktober ini bermula 10.00 pagi hingga 10.00 malam.


SPR Johor siap siaga sebarang situasi banjir menjelang PRU ke-15

JOHOR BAHRU, 21 Oktober - Kesemua 26 pegawai pengurus Pilihan Raya Umum ke-15 (PRU ke-15) di Johor bersiap sedia menghadapi banjir sepanjang tempoh penting itu berlangsung. Setiausaha Kerajaan Negeri, Tan Sri Dr Azmi Rohani berkata mereka perlu menggunakan kebijaksanaan masing-masing bagi menentukan gerak kerja ketika banjir di pusat-pusat mengundi.  Pengalaman Pilihan Raya Kecil (PRK) Dun Tenang pada 2011 yang dijalankan semasa banjir akan diguna pakai bagi memastikan segala persiapan PRU-15 tidak terganggu.  Latihan simulasi juga akan dilaksanakan bagi meningkatkan kelancaran proses hari pengundian.  Antara persediaan lain, lima pusat mengundi yang dikenal pasti sebagai lokasi banjir di Pengerang dan Batu Pahat juga sudah ditukar.  "Sekiranya ada halangan kita minta RO berhubung terus dengan SPR dan di situ nanti kita tentukan ada satu seksyen membenarkan SPR buat keputusan, perkara-perkara yang difikirkan sesuai sekiranya ada halangan yang tidak mengizinkan untuk pusat mengundi itu dibuka pada masa yang sepatutnya," kata Dr Azmi kepada RTM selepas menyerahkan writ dan watikah pegawai PRU ke-15 pada Khamis.

(Setiausaha Kerajaan Negeri, Tan Sri Dr Azmi Rohani ditemui media selepasmenyerahkan writ dan watikah pegawai PRU ke-15 di Johor Bahru)

Sementara itu, beliau mengingatkan kerajaan negeri dan pegawai pengurus untuk membezakan perkara-perkara melibatkan kempen politik serta urusan kerajaan.  Katanya, Menteri Besar dan Exco Kerajaan Negeri sudah dimaklumkan mengenai perkara itu.  Ia bagi mengelakkan campur aduk antara urusan kerajaan dan kempen parti. "Sekiranya majlis rasmi kerajaan, waktu berkempen tidak bolehlah menggunakan peralatan peralatan berkempen parti, lambang parti dan sebagainya dalam hal-hal urusan kerajaan yang meibatkan pegawai kerajaan sewaktu berkempen," tambahnya.


Geran sekali bayar RM1,000 kepada syarikat PMKS berdaftar jika kembali teraju kerajaan - PM

KUALA LUMPUR, 21 Oktober- Perdana Menteri, Datuk Seri Ismail Sabri Yaakob memberi jaminan pemberian geran sekali bayar sebanyak RM1,000 kepada semua syarikat PMKS berdaftar diteruskan sekiranya mendapat semula mandat pada Pilihan Raya Umum ke-15 (PRU ke-15).Beliau menjelaskan kerajaan pimpinannya komited memastikan tiada yang tercicir mengecapi nikmat kemakmuran negara termasuk golongan penjaja, peniaga dan usahawan kecil."Manfaat dalam Bajet 2023 khususnya kepada golongan penjaja dan peniaga kecil dapat dilaksanakan sekiranya bajet ini dapat dibentang semula. Bajet yang dibentangkan masih tidak boleh dilaksanakan kerana perlu dibentang semula dan diluluskan oleh parlimen. Saya yang bertanggungjawab sepenuhnya bersama Kementerian Kewangan untuk berbincang tentang bajet ini, berjanji jika diberikan peluang semula mengetuai negara ini selepas PRU ke-15, kita akan bentangkan semula bajet demi kepentingan rakyat termasuk kumpulan penjaja dan sebagainya," kata Ismail Sabri berucap pada majlis perasmian Pesta Mega Penjaja, Peniaga dan Usahawan Kecil Keluarga Malaysia 2022 di ibu negara.

Sementara itu, pada majlis sama, Datuk Seri Ismail Sabri juga mengumumkan beliau bersetuju menjadi penaung Gabungan Persatuan-Persatuan Penjaja dan Peniaga Kecil Melayu. "Penjaja sentiasa dekat di hati saya. Saya juga pernah menjadi penjaja waktu saya bersekolah rendah lagi. Hidup saya sama macam penjaja, apa yang penjaja rasa, saya dah lalui dulu. Oleh sebab itu, setiap permohonan yang dibuat penjaja, pasti saya luluskan untuk kepentingan penjaja," tambah Ismail.


Program Pesta Mega Penjaja, Peniaga dan Usahawan Kecil Keluarga Malaysia dilanjut hingga hari ini

KUALA LUMPUR, 21 Oktober- 506 usahawan, peniaga dan penjaja kecil dari seluruh negara dihimpunkan pada Program Pesta Mega Penjaja, Peniaga dan Usahawan Kecil Keluarga Malaysia Tahun 2022 di Dataran Merdeka, Kuala Lumpur. Ia dianjurkan khusus untuk meraikan penjaja, peniaga dan usahawan kecil, di samping menjadi platform bagi merancakkan lagi sumbangan ekonomi sektor Perusahaan Mikro, Kecil dan Sederhana (PMKS).Menteri Wilayah Persekutuan, Datuk Seri Dr Shahidan Kassim berkata selaras Aspirasi Keluarga Malaysia, pihaknya juga memperhebat inisiatif kepada golongan sasar antaranya melanjutkan lesen berniaga percuma di bawah Skim Wilayah Bebas Berniaga sehingga hujung tahun ini yang memberi manfaat kepada seramai 4,500 peniaga di Wilayah Persekutuan. "Objektif penganjurannya pertama, kita himpunkan mereka ini. Kemudian, yang kedua kita memperkenalkan semula penjaja dengan pendekatan baharu selain itu kita juga kita nak umumkan insentif dan usaha untuk bantu penjaja di Wilayah Persekutuan seperti kawasan bebas niaga dan lain-lain lagi.Dalam masa sama, kita juga akan mengumumkan sesuatu yang lebih bermakna dan besar kepada penjaja pada Sabtu malam," kata Shahidan kepada pemberita RTM selepas Majlis Perasmian Pesta Mega Penjaja, Peniaga dan Usahawan Kecil Keluarga Malaysia 2022 di ibu negara.

Beliau juga berkata pihaknya komited dalam mencari pelbagai kaedah demi meringankan beban ekonomi Keluarga Malaysia serta mengurangkan kesan inflasi kepada mereka.Pesta ini akan berlangsung sehingga hari ini dengan sasaran lebih 30,000 pengunjung.


CSM-ACE digabung ke dalam Cyber DSA 2023

KUALA LUMPUR, 21 Oktober- Anugerah, Persidangan dan Pameran CyberSecurity Malaysia (CSM-ACE) digabungkan ke dalam Ekspo serta Persidangan Pertahanan dan Keselamatan Siber peringkat ASEAN (Cyber DSA 2023) yang berlangsung di Pusat Konvensyen Kuala Lumpur dari 15 hingga 17 Ogos tahun depan.Menurut Ketua Setiausaha K-KOMM, Datuk Seri Mohammad Mentek, ia bakal menyaksikan penglibatan pemain industri siber dari rantau Asia termasuk profesional dalam sektor swasta dan awam selain petugas keselamatan serta ketenteraan yang akan bersidang bagi memacu industri itu ke arah lebih cemerlang."Saya yakin Cyber DSA 2023 akan berjaya dan berupaya membawa satu dimensi baharu dalam proses melestari bidang keselamatan siber di Malaysia. Justeru, semua pihak berkepentingan perlu memainkan peranan dan memberi tumpuan terhadap usaha menangani ancaman dan serangan siber," kata Ketua Setiausaha K-KOMM, Datuk Seri Mohammad Mentek yang membacakan teks ucapan Menteri Komunikasi dan Multimedia Malaysia, Tan Sri Annuar Musa sempena Sambutan Jubli Perak CyberSecurity Malaysia yang diadakan di sebuah hotel di ibu negara.

CSM-ACE 2022, yang berlangsung dari 17 Oktober hingga hari ini merupakan acara tahunan CyberSecurity Malaysia berkonsepkan kerjasama awam-swasta merangkumi tiga komponen iaitu Anugerah Keselamatan Siber Malaysia, persidangan dan pameran.  Seramai 19 penerima Anugerah Keselamatan Siber Malaysia 2022 diraikan sebagai pengiktirafan dan penghargaan terhadap sumbangan oleh organisasi global, usahawan kecil dan sederhana tempatan (PKS), profesional keselamatan siber serta individu meliputi bidang keselamatan siber.


Pengurusan bekalan telur baik meskipun dalam kuantiti terhad

NILAI, 20 Oktober- Pengurusan bekalan telur masih dalam keadaan yang baik meskipun penyediaan kuantiti yang terhad dan tidak mencukupi di premis perniagaan. Ketua Setiausaha Kementerian Perdagangan Dalam Negeri dan Hal Ehwal Pengguna, Datuk Azman Mohd Yusof berkata terdapat beberapa faktor menyebabkan bekalan lambat sampai kepada premis tertentu. "Kekurangan sesetengah tempat ini dia ada banyak faktor. Umpamanya kadang-kadang ada tempat itu ada yang kena bayar tunai sedangkan yang nak mendapatkan barangan tersebut tak dapat gunakan tunai kena berhutang dulu dan sebagainya, itu bergantung kepada 'business modal'. "Ada juga kemungkinan pengangkutan yang ada masalah jadi lokasi jauh dan sebagainya," katanya.

Beliau ditemui selepas mengadakan lawatan pelaksanaan Skim Harga Maksimum Musim Perayaan Deepavali di sebuah pasar raya, di sini.Dalam pada itu, pemantauan juga mendapati tiada individu atau premis yang mengambil kesempatan menyimpan bekalan telur bagi kepentingan sendiri.


KPLB komited tambah baik silibus TVET, penuhi keperluan pasaran kerja

KUALA LUMPUR, 20 Oktober- Kementerian Pembangunan Luar Bandar (KPLB) komited menambah baik silibus Pendidikan Latihan Teknikal dan Vokasional (TVET) bagi memenuhi keperluan pasaran kerja menjelang tahun 2025.Inisiatif itu sekali gus memberi keyakinan terhadap 2.5 juta belia luar bandar untuk menjadikan TVET sebagai pilihan utama. Menurut Menterinya, Datuk Seri Mahdzir Khalid TVET berupaya menjadi ejen perubahan dalam meningkatkan daya saing tenaga kerja tempatan serta ekonomi negara."Yang pertama sekali kita bincang dengan pengurusan tertinggi nak tengok kepada subjek apa sepatutnya kekal sampai bila-bila, sebab subjek itu menjadi tarikan dan mendapat tempat di pasaran, mudah orang nak dapat kerja. "Yang kedua berapa besar kita nak jumlah volume pelajar dalam TVET," katanya.

Beliau ditemui pada Majlis Anugerah Institusi Pendidikan TVET@KPLB yang diperkenal buat julung kalinya, di sini.Anugerah diwujudkan bagi memberi galakan untuk mendorong pencapaian cemerlang dan sumbangan yang lebih aktif oleh institusi, tenaga pengajar, pelajar dan alumni.


MAVCOM akan kawal selia harga tiket penerbangan menjelang PRU15

KUALA LUMPUR, 20 Oktober- Suruhanjaya Penerbangan Malaysia (MAVCOM) diarah menyiasat dakwaan harga tiket penerbangan naik dua kali ganda susulan pengumuman tarikh Pilihan Raya Umum Ke-15 (PRU15).Menteri Pengangkutan, Datuk Seri Dr Wee Ka Siong menasihatkan orang ramai yang layak mengundi dan mahu pulang ke kampung menunaikan tanggungjawab tersebut, membuat tempahan lebih awal.Ia bagi mengelak mengelak harga tiket penerbangan lebih mahal jika tempahan dibuat pada saat akhir atau waktu kemuncak."Kita akan serah kepada MAVCOM untuk melihat...mengikut mekanisme harga dinamik yang mana-mana syarikat penerbangan dalam dunia tetapkan, lebih awal tiket ditempah, ia murah."Lebih dekat dengan satu tarikh atau peristiwa, harga akan menjadi lebih tinggi."Kita serahkan kepada MAVCOM untuk mereka meninjau bahawa ia betul dan dibenarkan atau sebaliknya," kata beliau.

(Menteri Pengangkutan, Datuk Seri Dr Wee Ka Siong)

Ka Siong berkata demikian ketika ditemui pada Perasmian Aplikasi E-hailing TAXI4U di Pejabat Agensi Pengangkutan Awam Darat, di sini hari ini.


Kempen PRU15, tempoh 14 hari mencukupi untuk calon dekati pengundi

PUTRAJAYA, 20 Oktober- Tempoh 14 hari kempen memberi ruang dan peluang yang luas kepada setiap parti bertanding dalam Pilihan Raya Umum ke-15 (PRU15).Menteri Perumahan dan Kerajaan Tempatan, Datuk Seri Reezal Merican Naina Merican berkata pengumuman Suruhanjaya Pilihan Raya (SPR) turut menunjukkan ruang demokrasi diberi sama rata tanpa mengira parti."Saya rasa dua minggu itu agak munasabah, jangan lagi ada alasan mana-mana parti tidak mempunyai peluang dan ruang, lantai demokrasi dibuka seluas luas. "Kalau ia dibuka kepada UMNO dan Barisan Nasional...ia juga dibuka kepada parti Pakatan Harapan dan Perikatan Nasional. Jadi tidak seharusnya ada aduan mana-mana parti menyatakan mereka tidak ada peluang," katanya.

(Datuk Seri Reezal Merican Naina Merican)

Beliau berkata demikian selepas Majlis Sambutan Hari Inovasi Kementerian Perumahan dan Kerajaan Tempatan tahun 2022, di sini hari ini.Reezal Merican optimis, tempoh kempen selama dua minggu itu juga sangat mencukupi untuk mendekati hati pengundi oleh setiap calon.


JBPM siap siaga, ambil kira semua faktor pastikan PRU15 lancar

PUTRAJAYA, 20 Oktober- Jabatan Bomba dan Penyelamat Malaysia (JBPM) sentiasa bersiap sedia memastikan PRU15 berjalan lancar.Ketua Pengarahnya, Datuk Seri Mohammad Hamdan Wahid berkata persediaan telah dibuat sejak September dengan mengambil kira semua faktor termasuk kemungkinan berlakunya banjir."Kami sebenarnya dalam mod sedia dan juga mod kecemasan, bersedia untuk mengatasi apa yang berlaku."Tapi kita akan berkolaborasi dengan agensi lain kalau diperlukan membantu, kita akan bantu apa sekalipun, katanya.

Beliau berkata demikian selepas Majlis Sambutan Hari Inovasi Kementerian Perumahan dan Kerajaan Tempatan tahun 2022, di sini hari ini. JBPM turut melakukan gerakan dengan mengehadkan cuti anggotanya pada bulan depan.


Tahap keselamatan negara terjamin, rakyat tidak perlu bimbang - PM

KUALA LUMPUR, 20 Oktober- Tahap keselamatan negara adalah terjamin dan rakyat tidak perlu bimbang walaupun ada dakwaan wujudnya agensi perisikan luar yang aktif di negara ini. Jaminan diberikan Perdana Menteri, Datuk Seri Ismail Sabri Yaakob.  Beliau masih menunggu laporan daripada Polis Diraja Malaysia (PDRM) dan Majlis Keselamatan Negara (MKN) berhubung dakwaan agensi perisikan luar yang ada kaitan dalam kes penculikan warga Palestin di Malaysia.  "Ejen mossad itu saya belum dapat laporan terperinci daripada MKN dan polis, belum lagi. "Saya perlu dapat laporan dulu."Saya rasa Ketua Polis Negara sudah buat kenyataan, kita tunggu selepas saya jumpa denggan Ketua Polis Negara, Ketua Pengarah MKN, semua agensi berkaitan saya akan dapatkan laporan," katanya.

(Perdana Menteri, Datuk Seri Ismail Sabri Yaakob/BERNAMA)

Beliau berkata demikian kepada media selepas perasmian Pesta Mega Penjaja, Peniaga dan Usahawan Kecil di Dataran Merdeka, di sini hari ini.Perdana Menteri mengulas mengenai pendedahan sebuah akhbar tempatan berbahasa Inggeris yang melaporkan agensi perisikan Israel, Mossad merupakan dalang yang mengupah warga tempatan untuk menculik seorang warga Palestin, Omar Z. M. Albelbaisy Raeda.


Sembelih babi dilokasi tidak dibenarkan, seorang lelaki megaku bersalah

PULAU PINANG, 20 Oktober- Seorang lelaki mengaku bersalah atas pertuduhan menyembelih babi di lokasi yang tidak dibenarkan Jabatan Perkhidmatan Veterinar (JPV) Pulau Pinang, pada 28 Ogos lalu dan didenda RM4,000. Tertuduh, Yeap Wan Yong membuat pengakuan dihadapan Majistret Savinder Singh di Mahkamah Majistret Seberang Perai.

(Tertuduh, Yeap Wan Yong membuat pengakuan dihadapan Majistret Savinder Singh di Mahkamah Majistret Seberang Perai)

Tertuduh didakwa melakukan kesalahan itu pada pukul lebih kurang 2 pagi di dalam premis 1105 kampung Baru,Off Jalan Ong Yi How, Butterworth dalam Daerah Seberang Perai Utara kerana menjalankan aktiviti penyembelihan babi bukan di rumah penyembelihan yang diluluskan atau dilesenkan oleh JPV Pulau Pinang.  Tertuduh didakwa melanggar peruntukan di bawah Kaedah 5(1) iaitu Kaedah-Kaedah Binatang (Kawalan Penyembelihan 2009) Akta Binatang 1953 [Akta 647] yang jika sabit kesalahan, boleh didenda sehingga tidak melebihi RM10,000.  Kes dikendalikan Pegawai Pendakwa dari JPV Pulau Pinang, Roziman Awang Tahrin manakala tertuduh hadir tanpa diwakili peguam.  Tertuduh bagaimanapun membayar denda tersebut bagi mengelak daripada dikenakan hukuman penjara selama dua bulan jika gagal berbuat demikian.


RM4.5 juta diperuntukkan bagi Program Jualan Murah Keluarga Malaysia

NEGERI SEMBILAN, 20 Oktober- Pihak Berkuasa Kemajuan Pekebun Kecil Perusahaan Getah (RISDA) Negeri Sembilan dipilih sebagai agensi pelaksana Program Jualan Murah Keluarga Malaysia (PJMKM) di negeri itu bagi peringkat Kementerian Pembangunan Luar Bandar (KPLB) dengan peruntukan sebanyak RM4.5 juta. Menurut Pengerusi RISDA, Datuk Seri Mohd Salim Sharif, ia merangkumi keseluruhan 36 Dewan Undangan Negeri (DUN).

(Pengerusi RISDA, Datuk Seri Mohd Salim Sharif)

PJMKM mula dilaksana pada 20 Ogos sehingga 31 Disember nanti dan setakat ini, 31 DUN telah melaksanakan program tersebut dengan jayanya. "Program ini di negeri Sembilan kita telah pun mengadakan sebanyak 36 DUN, jumlah 36 DUN yang ada kita telah laksana 32 DUN untuk Program Jualan Murah Keluarga Malaysia yang melibatkan peruntukan sebanyak RM4.5 juta dan ada tiga jenis barangan yang kita jual ini semua barangan berdasarkan kepada keperluan rakyat barang harian," katanya pada PJMKM di Pasar Tani Keluarga Malaysia di Palong di sini.Sebanyak 13 jenis barangan keperluan harian utama yang mendapat potongan harga antaranya ayam, ikan, daging, telur ayam gred B dan C, beras, gula, tepung gandum dan minyak masak. Sementara itu, seramai 200 orang golongan asnaf pekebun kecil di kawasan Palong turut menerima sumbangan kotak makanan Kementerian Pertanian Dan Industri Makanan serta RISDA yang bernilai RM100 bagi setiap penerima.


Cadangan gabung pihak berkuasa air Sarawak satu langkah bijak- CUEPACS

KUALA LUMPUR, 20 Oktober- Cadangan Kerajaan Negeri Sarawak untuk menggabungkan empat pihak berkuasa bekalan air utama di negeri tersebut sebagai sebuah entiti yang akan dikenali Lembaga Air Sarawak disambut baik oleh Kongres Kesatuan Pekerja-Pekerja Di Dalam Perkhidmatan Awam (CUEPACS).Menurut presidennya, Datuk Adnan Mat, ia langkah terbaik tingkatkan perkhidmatan dan menjaga kebajikan kakitangan.

(Kongres Kesatuan Pekerja-Pekerja Di Dalam Perkhidmatan Awam (CUEPACS) Datuk Adnan Mat)

"Cadangan kerajaan pimpinan Premier Sarawak Datuk Patinggi Tan Sri Abang Johari Tun Openg itu membolehkan perkhidmatan bekalan air yang menjadi keperluan asas penduduk lebih baik dan dalam masa yang sama dapat menjaga kebajikan warga kerjanya," katanya.Tambah Adnan, pada mulanya terdapat ura-ura empat agensi yang menguruskan air di Sarawak iaitu Jabatan Bekalan Air Luar Bandar (JBALB), Lembaga Air Kuching (KWB), Lembaga Air Sibu (SWB) dan Laku Management Sdn Bhd (LAKU) akan diswastakan. "Ia menimbulkan kebimbangan dalam kalangan warga kerja mengenai nasib mereka sekiranya penswastaan itu berlaku terutama daripada segi kebajikan dan jaminan pekerjaan pada masa akan datang. "Sudah tentu dalam proses penswastaan akan berlakunya pengurangan daripada sudut manfaat sedia ada serta risiko pengurangan kakitangan. "Penswastaan sepenuhnya juga dibimbangi akan meningkatkan tarif air pada masa akan datang kerana ia sudah tentu akan bersifat keuntungan sepenuhnya," katanya.Justeru itu, cadangan Kerajaan Negeri Sarawak mahu mengkaji penubuhan Lembaga Air Sarawak adalah suatu langkah yang bertepatan. Adnan yakin Kerajaan Negeri Sarawak mampu menjadikan lembaga air tersebut lebih berdaya saing dalam memberi perkhidmatan kepada rakyat negeri tersebut. Dalam masa yang sama kebajikan kakitangan sudah pasti tetap menjadi keutamaan kerajaan negeri.Beliau juga mengucapkan setinggi penghargaan kerana Kerajaan Negeri Sarawak sentiasa bersedia menerima pandangan CUEPACS dalam setiap rundingan yang diadakan termasuk dalam isu ini.


Pengguna rokok elektronik, vape berisiko alami kecederaan paru-paru

PUTRAJAYA, 20 Oktober- Dakwaan penggunaan rokok elektronik atau 'vape' yang kononnya tidak memudaratkan perlu diperbetul.Menteri Kesihatan, Khairy Jamaluddin berkata, penggunaannya boleh menyebabkan kecederaan paru-paru atau 'E-cigarette or Vaping Product Use-Associated Lung Injury' (EVALI).Jelas beliau, EVALI mula dikesan di Amerika Syarikat pada 2019 dengan 2,800 kes kecederaan paru-paru dan 68 kematian.Di Malaysia pula, dua kes EVALI dikesan pada 2019, lapan pada 2021 manakala empat kes direkodkan dalam tempoh Jun hingga September lepas.“EVALI adalah perkara serius dan jangan ada org pertikai EVALI ini, ada sesetengah pihak contohnya pihak industri kata tidak wujud EVALI.Kita tahu ada bukti saintifik yang vape ini bukan perkara yang datang tanpa mudarat. Kita juga tidak tahu apa yang ada dalam cecair vape itu,” katanya ketika berucap melancarkan Panduan Amalan Klinikal Pengurusan EVALI di sini.

(Khairy Jamaluddin, Menteri Kesihatan / Foto BERNAMA)

Tambah beliau, erdasarkan Kajian Kesihatan dan Morbiditi Kebangsaan (NHMS) pada 2019, terdapat kira-kira 1.1 juta pengguna rokok elektronik atau vape di Malaysia.Jelasnya, terdapat dua kriteria utama yang perlu ada bagi diagnosis EVALI iaitu sejarah pendedahan kepada rokok elektronik atau vape dan terdapat perubahan radiologi pada x-ray atau CT-Scan paru-paru.“Pengesanan dan rawatan awal boleh diberikan kepada pesakit yang disahkan menghidap EVALI supaya komplikasi jangka panjang dapat dikurangkan dan seterusnya mengurangkan kos rawatan. Anggaran kos bagi merawat seorang pesakit EVALI yang dimasukkan ke hospital selama empat hari adalah sebanyak RM50,297.37,” katanya.Khairy berkata penggunaan rokok elektronik atau vape juga boleh menyebabkan gejala selain gejala pernafasan seperti kebas anggota badan, berdebar-debar dan halusinasi.


Dron bantu petugas penyelamat - Adham Baba

KUALA LUMPUR, 20 Oktober- Teknologi dron mampu membantu mengurangkan beban penyelamat ketika situasi bencana dan kecemasan seperti banjir.Terbaharu, lebih 20 syarikat dan agensi dikenal pasti bagi membekalkan sumber peralatan termasuk 200 unit dron untuk dihantar ke lokasi hotspot banjir di seluruh Malaysia.

(Menteri Sains, Teknologi dan Inovasi Datuk Seri Dr. Adham Baba)

Menteri Sains, Teknologi dan Inovasi Datuk Seri Dr. Adham Baba berdasarkan pengalaman tahun lalu penggunaan teknologi dron taktikal, visual dari udara dapat diperoleh.Ia sekaligus membantu agensi pengurusan banjir menilai keadaan semasa kawasan yang terjejas."Berdasarkan pengalaman yang ada sewaktu berlaku bencana tahun lalu, penggunaan dron ini membantu operasi pada hujung tahun lalu, MOSTI dan MERANTI terus berusaha mencari kaedah terbaik pengendalian drone ketika berlaku bencana khususnya banjir," katanya dalam Majlis Pengumuman Persediaan Pasukan Tindakan Kecemasan Khas Dron (PTK2DRON) 2022 di MATRADE di sini.Selain itu katanya, dron berteknologi tinggi juga mampu melakukan penghantaran bekalan asas, khususnya ubat-ubatan, makanan dan powerbank khususnya di kawasan yang sukar dicapai.


Manifesto pilihan raya janji yang mengikat sesebuah parti politik

KUALA LUMPUR, 20 Oktober - "Manifesto pilihan raya sebagai janji yang mengikat sesebuah parti politik", demikian padangan Felo Kanan Akademi Penyelidikan Strategik Nusantara (NASR), Profesor Dr Azmi Hassan.Manifesto untuk dilaksanakan sebaik sahaja sesebuah parti politik itu dapat menguasai serta membentuk kerajaan.Katanya, manifesto dapat membantu pengundi membuat keputusan untuk memilih sesebuah parti politik dalam Pilihan Raya Umum."Sesetengah parti itu apabila dengar ungkapan manifesto, dia amat takut, sebab itu kalau kita lihat, setengah parti politik itu, tidak mengeluarkan manifesto tetapi mengeluarkan ungkapan-ungkapan yang berlainan.

(Azmi bercakap dalam Rancangan Selamat Pagi Malaysia)

"Bagi saya manifesto itu penting ataupun kempen janji politik itu ialah penting kerana daripada kempen itu, kita boleh lihat apakah strategik parti politik itu bila mereka tubuh kerajaan persekutuan dalam menangani isu masa hadapan, ekonomi, geopolitik. saya hendak tahu sebagai pengundi itu," kata Azmi di sini.Azmi juga berkata mandat rakyat dalam pemilihan kerajaan yang efisien selepas Pilihan Raya Umum Ke-15 (PRU-15), amat penting bagi menangani cabaran ekonomi. Ia susulan Tabung Kewangan Antarabangsa (IMF) tidak menolak kemungkinan kemelesetan ekonomi global akan berlaku pada tahun depan."Ya...saya pasti termasuk juga saya sebagai pengundi akan memilih calon yang berwibawa. Calon boleh membuat kerja dan parti mana yang akan ada di belakang calon tersebut yang akan bentuk kerajaan persekutuan. "Sebab saya mahu melihat kabinet-kabinet yang akan dibentuk kemudian dikatakan kabinet yang paling efisien. Bukan menteri-menteri dilantik kerana kuota parti, tapi dilantik kerana kebolehan mereka, kerana kepakaran mereka. Kalau cabaran dalam masa hadapan ini lebih mencabar, jadi kita memerlukan seseorang yang boleh buat kerja," katanya.


MADA Perlis bimbing 681 usahawan dalam pelbagai bidang industri makanan

KANGAR, 20 Oktober- Lembaga Kemajuan Pertanian Muda (MADA) Wilayah 1 Kangar sehingga kini berjaya melahirkan seramai 681 usahawan yang menghasilkan pelbagai produk industri makanan yang dipasarkan di dalam dan luar negara. Usahawan ini bergiat aktif dalam memasarkan produk yang dihasilkan dengan keseluruhan nilai jualan tahunan mencecah lebih RM17 juta menerusi program Pembangunan Usahawan MADA. Menurut Ketua Cawangan Pembangunan Peladang dan Usahawan MADA Wilayah 1 Kangar, Mohd Farhan Aziri Shamsuddin, MADA sentiasa memberi komitmen tinggi bagi membantu semua usahawan terlibat menerusi pelbagai geran termasuklah Geran Agropreneur Muda kepada usahawan di bawah 40 tahun dan Geran Pemadanan Change Upgrade Product bagi meningkatkan pengeluaran, kebolehpasaran dan jualan. Beliau ditemui media pada Karnival Jualan Usahawan Bimbingan Lembaga Kemajuan Pertanian Muda di Perkarangan Pusat Transformasi Bandar (UTC) Kangar. Bagi usahawan bimbingan MADA, pelbagai bantuan serta khidmat nasihat dan latihan yang disediakan mampu mengembangkan perniagaan yang diusahakan selain membuka ruang pemasaran lebih meluas.

Program Karnival Jualan Usahawan MADA Perlis berlangsung selama empat hari yang berakhir esok dengan mengetengahkan 15 usahawan pelbagai produk Industri Asas Tani, Asas Tani dan Pemasar.


JKNJ belum terima aduan telur rosak, tercemar virus dari Singapura

JOHOR BAHRU, 20 Oktober- Jabatan Kesihatan Negeri Johor (JKNJ) belum menerima sebarang aduan mengenai telur rosak dan tercemar virus dari Singapura. Bagaimanapun, JKNJ dengan kerjasama Jabatan Veterinar akan senitasa melakukan pemeriksaan dan pemantauan di semua reban ayam serta tempat pengeluaran telur di Johor. Exco Kesihatan dan Perpaduan, Ling Tian Soon berkata, ia penting bagi memastikan pemiliknya mematuhi syarat keselamatan dan kesihatan makanan ditetapkan. "Kami belum terima apa-apa laporan tetapi bagi Malaysia khususnya negeri Johor ini, jabatan kita telah mengambil langkah-langkah untuk lebih kerap lagi ambil sampel yang lebih banyak untuk buat pemeriksaan.

Ia bagi memastikan produk tersebut mematuhi syarat keselamatan makanan dalam Malaysia," katanya selepas merasmikan Koir Perpaduan di Auditorium Permata Sari, RTM Johor.

(Ling Tian Soon, Exco Kesihatan dan Perpaduan)

Menurutnya, telur tercemar dari Singapura tidak akan dipulangkan kembali ke Malaysia untuk pasaran tempatan sebaliknya akan terus dimusnahkan jika didapati mengandungi virus.


SPR lantik 222 pegawai untuk PRU ke-15

PUTRAJAYA, 20 Oktober- Suruhanjaya Pilihan Raya, (SPR) melantik 222 orang pegawai pengurus pilihan raya, bagi urusan Pilihan Raya Umum ke-15 (PRU15).Pengerusi SPR Tan Sri Abdul Ghani Salleh berkata, mereka turut dibantu seramai 1,264 orang Penolong Pegawai Pengurus Pilihan Raya.

"Manakala bagi tujuan membantu aktiviti kempen pilihan raya sepanjang tempoh rasmi berkempen SPR telah menubuhkan 625 Pasukan Petugas Kempen Pilihan Raya (PPKPR) yang turut dianggotai oleh wakil daripada pihak polis PDRM, PBT dan wakil-wakil calon yang bertanding," katanya di sini.Pelaksanaan pilihan raya itu akan melibatkan peringkat parlimen di seluruh negara dan negeri yang telah membubarkan Dewan Undangan Negeri (DUN) iaitu Perak, Pahang dan Perlis.Turut diadakan serentak, Pilihan Raya Kecil (PRK) Dewan Undangan Negeri (DUN) Bugaya, Sabah.Abdul Ghani turut memaklumkan tarikh tutup permohonan undi pos luar negara dan dalam negara adalah; bagi kategori 1A- petugas pilihan raya ahli SPR dan anggota polis, tentera dan petugas media, ditutup pada 2 November 2022.

Bagi kategori 1B-warganegara Malaysia yang berada di luar negara tarikh tutup pada 23 Oktober 2022 dan kategori 1C- agensi serta organisasi, tarikh tutup pada 26 Oktober 2022.

Sementara itu, dalam kenyataan yang dikeluarkan sempena mesyuarat itu Abdul Ghani memaklumkan Daftar Pemilih Pilihan Raya (DPPR) yang akan digunakan untuk PRU15 dan PRK DUN N66 Bugaya adalah daftar pemilih terkini sehingga Daftar Pemilih Tambahan Bulan Ogos 2022 yang dikemas kini sehingga 9 Oktober 2022. “DPPR bagi PRU15 ini mengandungi seramai 21,173,638 orang pemilih, daripada jumlah itu, 20,905,366 adalah pengundi biasa, 146,737 anggota tentera serta pasangan, 118,794 anggota polis serta pasangan Polis Pasukan Gerakan Am (PGA) dan 2,741 orang Pengundi Tidak Hadir Luar Negara," katanya.Abdul Ghani berkata DPPR bagi PRU15 dijadual mula dijual pada 31 Oktober ini.


19 November 2022, hari mengundi PRU ke-15

PUTRAJAYA, 20 Oktober - Hasil mesyuarat khas Suruhanjaya Pilihan Raya (SPR) hari ini, menetapkan 19 November ini sebagai hari mengundi bagi Pilihan Raya Umum ke-15 (PRU15) serentak dengan Pilihan Raya Kecil (PRK) Dewan Undangan Negeri (DUN) N66 Bugaya, Sabah.Menurut Pengerusi SPR Tan Sri Abdul Ghani Salleh, tarikh penamaan calon akan diadakan pada 5 November 2022 dan pengundian awal pada 15 November 2022.

(Pengerusi SPR Tan Sri Abdul Ghani Salleh semasa dalam sidang media Suruhanjaya Pilihan Raya (SPR) hari ini)

"Bagi mengisi kekosongan sebanyak 222 kerusi dewan rakyat, serta 42 kerusi dewan negeri Pahang, 15 kerusi dewan negeri Perlis, dan 59 kerusi dewan negeri Perak. Pada masa yang sama, PRK Dun N66 Bugaya, Sabah juga diadakan serentak bagi mengisi kekosongan kerusi tersebut," katanya pada Sidang Media hari ini di sini.Tarikh keluar writ hari ini, 20 Oktober manakala urusan permohonan semua kategori undi pos luar negara dan dalam negara telah dibuka bermula daripada 10 Oktober 2022 untuk PRU15 dan dari 13 Oktober 2022 untuk PRK DUN N66 Bugaya, Sabah.

Pada PRU ke-15 ini, buat pertama kali, warganegara Malaysia yang berumur 18 tahun ke atas dibenarkan mengundi.

Pendaftaran secara automatik sudah diwartakan dan telah berkuat kuasa pada 15 Disember tahun lalu. Pewartaan itu dimaklumkan menerusi Warta Kerajaan Persekutuan bertarikh 1 Disember 2021.

Tidak seperti kebiasaan, PRU kali ini hanya menyaksikan tiga negeri iaitu Perak, Pahang dan Perlis yang telah membubarkan Dewan Undangan Negeri (DUN) masing-masing mengadakan pilihan raya Umum Dewan Undangan Negeri serentak dengan PRU ke-15.

Negeri bawah pentadbiran PAS iaitu Kelantan, Terengganu dan Kedah tidak membubarkan DUN masing-masing, begitu juga bawah Pakatan Harapan (PH) iaitu, Pulau Pinang, Selangor dan Negeri Sembilan.

Manakala Johor, Melaka, Sabah dan Sarawak tidak membubarkan DUN kerana belum mencapai tempoh matang.

Setakat ini, belum ada pengesahan jelas parti-parti utama akan bergabung bawah satu pakatan.


JPBN Perlis tubuh PPS alternatif menjelang PRU-15

KANGAR, 20 Oktober- Pusat Pemindahan Sementara (PPS) alternatif untuk mangsa banjir akan dibuka Jawatankuasa Pengurusan Bencana Negeri (JPBN) Perlis sekiranya PPS sedia ada terpaksa digunakan sebagai pusat pengundian menjelang PRU-15. Di Perlis, 102 daripada 120 PPS sedia ada di negeri itu merupakan sekolah yang mungkin terlibat sebagai pusat pengundian.  Menurut Pengerusi JPBN Perlis Datuk Seri Hasnol Zam Zam Ahmad, penyelarasan akan dijalankan pihaknya bersama Jabatan Pendidikan Negeri (JPN) dan Suruhanjaya Pilihan Raya (SPR) bagi menentukan lokasi yang diperlukan untuk pusat mengundi dan PPS alternatif.  "Tidak semestinya kita katakan bahawa ia ditutup sebagai PPS, tapi sekiranya berlaku pertembungan, antara hari mengundi dan keperluan untuk memindahkan mangsa banjir, maka kita menyediakan alternatif kepada PPS itu, mungkin PPS yang terdekat dan sebagainya atau dewan orang ramai yang tidak digunakan untuk tujuan mengundi ataupun balai raya yang tidak digunakan untuk tujuan mengundi akan digunakan sebagai PPS," katanya kepada pemberita selepas mempengerusikan Mensyuarat JPBN Perlis di Kompleks Pentadbiran Kerajaan Negeri di sini, hari ini.

Pengerusi JPBN Perlis Datuk Seri Hasnol Zam Zam Ahmad / FOTO BERNAMA

Sehingga kini pihaknya turut memantau 20 kawasan yang sering mengalami bencana banjir termasuk banjir kilat apabila berlaku hujan. Antaranya Taman Kemajuan dan Taman Guru Jaya, manakala di Padang Besar ialah Kampung Titi Tinggi, Felcra Lubuk Sireh dan di Arau; Ulu Pauh, Kampung Titi Besi dan Pekan Arau.


Majlis Tilawah dan Hafazan Al Quran Ke-62, membariskan penyertaan 30 negara

KUALA LUMPUR, 20 Oktober- Majlis Tilawah dan Hafazan Al Quran peringkat Antarabangsa (MTHQA) ke-62 membuka tirainya semalam dengan membariskan 30 negara dan penyertaan 36 peserta untuk pertandingan peringkat akhir ini.Dirasmikan Menteri di Jabatan Perdana Menteri (Hal Ehwal Agama), Datuk Idris Ahmad, ianya menampilkan kelainan dengan menggunakan teknologi sistem tiga dimensi (3D) grafik realiti diperkukuhkan iaitu (AR).

Teknik AR adalah pertama kali digunakan untuk pertandingan di peringkat antarabangsa bagi meraih perhatian dan menyentuh jiwa penonton dalam mendalami tadabbur ayat-ayat suci Al-Quran.Disiarkan secara langsung di TV1, majlis tilawah dimulakan dengan bacaan pembukaan dari empat qari dan qariah mewakili negara Iran, Sri Lanka, Belgium dan Indonesia.Seramai 16 orang Jemaah hakim telah ditempatkan diruangan khas semasa peserta memperdengarkan bacaan mereka.Pertandingan selama enam hari ini diadakan di Pusat Konvensyen Kuala Lumpur.Sebelum ini, Malaysia pernah menerima pengiktirafan bagi kategori penganjuran Program Al Quran Terbaik 2016 oleh Kuwait International Prize of Holy Quran


Pelajar cemerlang ceria terima hadiah Deepavali

BANDAR BAHARU, 20 Oktober- Perayaan Deepavali yang bakal disambut pada 24 Oktober ini amat bermakna buat dua pelajar cemerlang Sekolah Jenis Kebangsaan Tamil (SJKT) Ganesar di Serdang, di sini. Kedua-dua pelajar tersebut menerima hadiah istimewa iaitu tablet selain sumbangan makanan dan wang tunai. Tablet berkenaan disampaikan oleh Ahli Dewan Undangan Negeri, ADUN Bandar Baharu, Datuk Norsabrina Mohd Noor di rumah pelajar berkenaan di Kampung Ikhwan dan Estet Batu Lintang. Menurut Datuk Norsabrina, kedua-dua pelajar berkenaan, R. Prakasham, 10 tahun dan G. Shamitha, 11 tahun, bukan sahaja cemerlang dalam pelajaran, malah mempunyai sikap dan akhlak yang baik. Katanya, kesusahan hidup yang dialami keluarga menyebabkan mereka tidak mampu membeli tablet untuk digunakan dalam pembelajaran.

R. Prakasham, 10 tahun, pelajar cemerlang SJKT Ganesar

Selain pelajar berkenaan, Datuk Norsabrina turut menyampaikan sumbangan Deepavali kepada masyarakat India di kawasan tersebut.


Johor siap siaga bantu pengurusan banjir lebih cekap

JOHOR, 20 Oktober- Monsun Timur Laut yang dijangka bermula November ini bakal menyebabkan beberapa lokasi titik panas di Johor akan dilanda banjir, termasuk di daerah Segamat.  Pernah merekodkan 6,412 penduduk terjejas di 68 pusat pemindahan banjir pada awal tahun ini, menyebabkan Jawatankuasa Pengurusan Bencana Daerah lebih bersiap siaga menghadapi kemungkinan banjir pada kali ini.  Banjir di Johor pada penghujung tahun lalu sehingga awal tahun ini menyaksikan daerah Segamat antara yang teruk terjejas, lebih 6,000 penduduk dipindahkan ke pusat pemindahan akibat banjir disebabkan faktor luar jangka seperti benteng pecah dan taburan hujan berterusan. Jawatankuasa pengurusan bencana telah menjalankan pelbagai usaha bagi mengelakkan peristiwa sama berulang termasuk baik pulih benteng. Agensi dan anggota terlibat juga sentiasa bersiap sedia menghadapi banjir pada bila-bila masa.

(Pegawai Daerah Segamat, Hasrin Kamal Hashim)

Menurut Pegawai Daerah Segamat, Hasrin Kamal Hashim, pihak Jabatan Pengaliran Saliran (JPS) telah mengambil tindakan apabila ban Spang Loi pecah dan RM20,000 peruntukan untuk dibaiki dan telah siap pada April lalu."Alhamdullillah Perdana Menteri telah meluluskan RM5 juta, kerja awalan telah bermula dan tender projek dibuka bulan ini," katanya. Jabatan Pengairan dan Saliran juga telah menjalankan kerja-kerja penyelenggaraan sungai, termasuk mendalamkan dan pembersihan sungai membabitkan peruntukan kira-kira RM5 juta.  Selepas banjir besar pada Januari lalu, JPBD juga telah menambah jumlah Pusat Pemindahan Sementara daripada 147 kepada 198, melibatkan sekolah, dewan, balairaya dan kawasan lapang.  1,019 anggota bertugas bersama aset lain seperti khemah, jaket keselamatan, pacuan empat roda dan lori juga telah bersiap sedia digerakkan sekiranya banjir berlaku nanti.  Khemah juga telah dan akan diedarkan awal ke lokasi berpotensi banjir, terutama kawasan pedalaman dan berisiko terputus laluan perhubungan.  Ulas Hasrin lagi, kita tidak perlu menghantar lagi, kita dah bersiap sedia."Contoh kompleks-kompleks penghulu setakat ini dalam senarai saya ada 1,073 khemah untuk penduduk yang terjejas banjir. Kalau hendak tunggu penghantaran daripada stor JKM, dibandar ke Labis, ambil masa hampir 30 ke 40 minit dan hendak masuk kampong mukim buluh kasap saya takut tidk sampai kerana jalan putus dan sebagainya," katanya kepada wartawan RTM Anaz.  JPBD mengenalpasti 56 titik panas banjir di Segamat dengan 52 daripadanya adalah kawasan kampong, manakala empat lagi membabitkan taman perumahan dan jalan.  Segala usaha yang dijalankan ini ibarat sediakan payung sebelum hujan.Laporan Annaz Md.Nor


Mesyuarat khas SPR bermula, umum tarikh penamaan calon dan mengundi

PUTRAJAYA, 20 Oktober- Mesyuarat khas Suruhanjaya Pilihan Raya (SPR) bermula pukul 10.05 pagi ini bagi menentukan tarikh penting Pilihan Raya Umum ke-15 (PRU15).Tarikh Pilihan Raya Kecil (PRK) Dewan Undangan Negeri (DUN) Bugaya, Sabah turut dibincangkan dalam mesyuarat khas itu.Mesyuarat yang dipengerusikan oleh Pengerusi SPR Abdul Ghani Salleh itu dijangka berlangsung selama kira-kira dua jam.Sejurus selepas mesyuarat yang dijadual berakhir 12.00 tengah hari, SPR dijangka mengumumkan tarikh penamaan calon, hari pengundian serta tarikh writ pilihan raya, daftar pemilih yang akan digunakan serta persiapan untuk melaksanakan PRU15 dan PRK DUN Bugaya.Turut hadir Timbalan Pengerusi SPR Dr Azmi Sharom, Setiausaha Datuk Ikmalrudin Ishak, ahli-ahli SPR iaitu Datuk Chin Phaik Yoong, Zoey Randhawa, Dr Mohd Faisal Syam Abdol Hazis, Datuk Awang Sahari E.M Nadzeer dan Datuk Nik Ali Mat Yunus serta pegawai-pegawai kanan SPR.PRU kali ini berbeza apabila beberapa DUN tidak dibubarkan, iaitu Melaka, Johor, Sabah dan Sarawak, kerana belum mencapai tempoh matang.Tiga negeri ditadbir PAS, iaitu Kelantan, Terengganu dan Kedah, serta tiga negeri bawah Pakatan Harapan, iaitu Selangor, Pulau Pinang dan Negeri Sembilan juga tidak membubarkan DUN masing-masing.

(Pengerusi Suruhanjaya Pilihan Raya (SPR), Tan Sri Abdul Ghani Salleh (kiri) mempengerusikan Mesyuarat Khas Urusan Pilihan Raya Umum ke-15 (PRU15) dan Pilihan Raya Kecil (PRK) Dewan Undangan Negeri (DUN) N.66 Bugaya, Sabah di Menara SPR FOTO BERNAMA)

Berita berkaitan:Hari mengundi akan diketahui hari ini - SPR

Hanya Perak, Pahang dan Perlis yang membubarkan DUN untuk mengadakan PRN serentak dengan PRU15.Sebelum ini, PRU yang menyaksikan pilihan raya di peringkat Parlimen dan DUN di seluruh negara, kecuali Sarawak, dijalankan secara serentak.


Niaga hadapan FBM KLCI bercampur-campur pada sesi awal dagangan

KUALA LUMPUR, 20 Oktober- Kontrak niaga hadapan (FKLI) FTSE Bursa Malaysia KLCI (FBM KLCI) di Bursa Malaysia Derivatives diniagakan bercampur-campur pada sesi awal dagangan pagi ini.Pada pukul 9.50 pagi, Oktober 2022 dan November 2022, masing-masing susut 1.5 mata kepada 1,416.5 dan 1,415.0, Disember 2022 turun 4.0 mata menjadi 1,411.0 dan Mac 2023 lemah  3.0 mata kepada 1,402.5.Jumlah dagangan adalah sebanyak 1,834 lot, dengan kepentingan terbuka 33,174 kontrak.

Penanda aras FBM KLCI menokok 3.91 mata untuk mencatatkan paras 1,419.01 selepas 50 minit diniagkan daripada paras 1,415.10 penutupan Rabu.- BERNAMA


Operasi BNM bantu kadar jangka pendek kekal stabil

KUALA LUMPUR, 20 Oktober- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM38.11 bilion dalam sistem konvensional dan RM25.72 bilion dalam dana Islam.Hari ini, bank pusat akan menjalankan dua tender pasaran wang konvensional, terdiri daripada RM1 bilion selama tujuh hari dan RM500 juta untuk jangka masa 14 hari, serta dua tender repo berbalik sebanyak RM650 juta untuk 32 hari dan RM300 juta bertempoh 182 hari.

Selain itu, BNM turut menawarkan tiga tender Qard bernilai RM1.3 bilion untuk tujuh hari, RM600 juta (14 hari) dan RM700 juta (21 hari).Bank pusat telah mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada pukul 4.00 petang, ia akan menguruskan tender semalaman konvensional bernilai sehingga RM36.6 bilion dan sejumlah RM22.1 bilion untuk tender semalaman Murabahah.- BERNAMA


Hari mengundi akan diketahui hari ini - SPR

PUTRAJAYA, 20 Oktober - Suruhanjaya Pilihan Raya (SPR) akan mengumumkan hari penamaan calon dan hari pengundian pada Pilihan Raya Umum ke-15 (PRU-15), tengah hari ini.Tarikh itu akan diumumkan SPR selepas suruhanjaya berkenaan selesai mengadakan mesyuarat khas pada pukul 10 pagi di Putrajaya.Mesyuarat itu dijangka dipengerusikan, Pengerusi SPR, Tan Sri Abdul Ghani Salleh, sebelum sidang media dijadual diadakan pada jam 12 tengah hari.

(Suruhanjaya Pilihan Raya (SPR) akan mengumumkan hari penamaan calon dan hari pengundian pada Pilihan Raya Umum ke-15 hari ini)

Mesyuarat khas diadakan susulan pembubaran pada 10 Oktober lalu, yang diumumkan oleh Perdana Menteri Datuk Seri Ismail Sabri Yaakob bagi memberi laluan kepada PRU15 selepas mendapat perkenan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.Selain hari penamaan calon dan pengundian, mesyuarat khas itu turut akan membincangkan mengenai tarikh writ pilihan raya, daftar pemilih yang akan digunakan dan persiapan lain, bagi berhadapan dengan PRU-15.SPR juga akan mengumumkan tarikh penting bagi Pilihan Raya Kecil (PRK) Dewan Undangan Negeri (DUN) Bugaya, Sabah, yang dijangka diadakan serentak dengan PRU15.Selaras dengan Perkara 40(2)(b) dan Perkara 55(2) Perlembagaan Persekutuan.Malaysia mempunyai sejumlah 222 kerusi Parlimen yang akan dipertanding pada PRU-15 kali ini.


Azhar Mohamad, selamat pulang

(Azhar Mohamad selamat tiba di KLIA pada pukul 5.15 petang)

SEPANG, 20 Oktober- Rakyat Malaysia yang diserang strok di Korea Selatan selamat tiba di Lapangan Terbang Kuala Lumpur pada Rabu, pukul 5.15 petang.Azhar Mohamad mendapat rawatan di Hospital Chungbuk National University, Cheonjung sejak 31 Ogos lalu terpaksa menanggung kos rawatan sebanyak RM283,000 dengan bantuan kewangan keluarga dan sumbangan orang ramai.Pihak hospital bersetuju bahawa baki kos rawatan yang dianggarkan berjumlah RM126,000 dibayar secara ansuran selama 12 bulan.Azhar tiba di Lapangan Terbang Antarabangsa Kuala Lumpur (KLIA) dari Seoul ditemani dua adik perempuannya, Fazillah, 35, dan Norul Hanim, 34, serta sepupunya, Noradilawaty Zainol, 44.Mereka disambut Menteri Luar, Datuk Seri Saifuddin Abdullah.Menurut Datuk Seri Saifuddin urusan rawatan beliau dan pengeluaran Sijil Kecemasan (EC) bagi membolehkan kepulangan mereka ke tanah air dibantu Kedutaan Malaysia di Korea Selatan.Azhar dibawa ke Hospital Tengku Ampuan Afzan (FTAF) di Kuantan bagi menjalani rawatan susulan.Datuk Seri Saifuddin turut menasihatkan warga Malaysia yang berada di luar negara untuk mendaftarkan keberadaan mereka dengan Pejabat Perwakilan Malaysia yang berhampiran bagi memudahkan urusan bantuan sekiranya berhadapan sebarang kecemasan.

(Datuk Seri Saifuddin Abdullah ketika ditemui pemberita di KLIA)


Amanah dan integriti hindar rasuah dan salah guna kuasa

(Radzi Jidin pada Malam Puisi dan Irama di ibu negara)

KUALA LUMPUR, 20 Oktober- Menteri Kanan Pendidikan, Datuk Dr. Radzi Jidin berkata, setiap individu perlu berpegang teguh dengan nilai amanah demi mewujudkan generasi yang terhindar daripada rasuah dan penyalahgunaan kuasa.Beliau turut turut menegaskan, "apa yang paling penting sewaktu kita berkuasa, tak kiralah sebesar mana, sekecil mana, peganglah amanah ini dengan baik dan perlu diingat, kita hanya singgah di sini dan diakhiri di hari pengakhiran adalah untuk kita menjawab."Selain itu, "tak berbaloi untuk kita terlibat dalam rasuah, penyelewengan, penyalahgunaan kuasa kerana akhirnya kita mencari damai yang abadi."Beliau berucap merasmikan Malam Puisi dan Irama dengan tema 'Berintegriti Perangi Rasuah, anjuran Dewan bahasa dan Pustaka dengan kerjasama Pertubuhan Kebajikan Al-Qayyim.Malam puisi itu adalah kerjasama antara Dewan Bahasa dan Pustaka (DBP) dengan Pertubuhan Kebajikan Al-Qayyim Bagi memupuk nilai integriti khususnya dalam kalangan generasi muda.Turut hadir, Sasterawan Negara Datuk Dr. Anwar Ridhwan, Prof. Emeritus Dr. Hashim Yaacob dan Mufti Perlis, Datuk Dr. Mohd Asri Zainul Abidin.14 puisi karya sasterawan terkenal dipersembahkan, berselang-seli dengan nyanyian lagu-lagu berteraskan nilai-nilai murni.

(Mufti Perlis, Datuk Dr. Mohd Asri Zainul Abidin menyampaikan puisi)


Kenal siapa kawan dan lawan - Ismail Sabri

(Ismail Sabri berucap di Dataran Serdang, Kedah)

KEDAH, 20 Oktober- Perdana Menteri mengingatkan ahli Barisan Nasional (BN) sedar dan tahu siapa kawan dan lawan parti itu bagi menghadapi Pilihan Raya Umum ke-15 (PRU15) tidak lama lagi.  BN mengenal pasti lawannya untuk PRU15 yang terdiri daripada Pakatan Harapan (PH), Perikatan Nasional (PN) dan Gerakan Tanah Air (GTA), Ismail Sabri yang juga Naib Presiden UMNO berkata serangan seharusnya dihalakan ke arah pihak lawan dan bukannya ‘tembak kaki sendiri’."Kita dah tahu nak lawan siapa, serang mereka,” katanya ketika berucap pada Program Solidariti Kestabilan dan Kemakmuran peringkat negeri Kedah di Dataran Serdang, pada Rabu.Beliau turut berkata segala faedah ke atas rakyat yang diumumkan dalam Bajet 2023, sebaiknya digunakan ahli-ahli BN sebagai bahan untuk menghadapi PRU15. Hadir sama pada majlis tersebut, Pengerusi BN, Datuk Seri Ahmad Zahid Hamidi; dan Pengerusi BN Kedah, Datuk Seri Jamil Khir Baharom.  Pada PRU-15 ini, BN menyasarkan sekurang-kurangnya 11 kerusi parlimen di Kedah untuk dimenangi.Pembubaran Parlimen berkuat kuasa 10 Oktober lalu untuk memberi laluan kepada PRU15 diumumkan Ismail Sabri, selepas diperkenankan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.

(Ismail Sabri pada Program Solidariti Kestabilan dan Kemakmuran di Kedah)


Nas Daily ke Malaysia?

(Nas Daily dalam salah satu siaran di platform media sosial)

SEREMBAN, 20 Oktober- Seorang rakyat warga Israel yang juga merupakan seorang Youtuber menggunakan nama Nas Daily dikesan memasuki negara ini menggunakan pasport negara Saint Kitts and Nevis di bawah kepulauan Caribbean pada Ahad lalu. Ketua Pengarah Imigresen, Datuk Seri Khairul Dzaimee Daud berkata, Nas Daily atau nama sebenarnya Nuseir Yassin mempunyai dua passport dari dua negara berkenaan. "Youtuber tersebut merupakan seorang warganegara Israel. Apa yang ingin saya jelaskan di sini beliau masuk ke Malaysia dengan menggunakan pasport negara lain dan bukan pasport dari negara Israel."Beliau turut menambah "Nas Daily menggunakan pasport negara Saint Kitts and Nevis iaitu negara di Caribbean Community dimana kerakyatan di Saint Kitts ini saya difahamkan boleh diperolehi oleh rakyat dari negara lain."Beliau ditemui pada majlis perasmian Program 3P di Pusat Reintegrasi Penghuni, Mantin pada Rabu.  Nas Daily memasuki negara ini pada 15 Oktober lalu dan keluar pada 16 Oktober. Dalam pada itu, buat masa ini tiada tindakan dari segi Akta Imigresen dikenakan ke atas Nas Daily ekoran kemasukannya secara sah sebagai seorang pelancong.

(Khairul Dzaimee Daud ketika ditemui pemberita pada majlis Program 3P)


Pekerja kilang direman bagi kes lembu korban

(Suspek direman empat hari bagi membantu siasatan penipuan lembu korban)

KEMAMAN, 20 Oktober- Seorang pekerja kilang ditahan reman empat hari bermula Rabu sehingga Sabtu bagi membantu siasatan kes penipuan urusan pembelian ternakan lembu untuk ibadah korban, Mei lalu.  Ketua Polis Daerah Kemaman Superintendan Hanyan Ramlan berkata, lelaki berusia 25 tahun yang merupakan penduduk tempatan tersebut ditahan polis di Shah Alam, Selangor kira-kira pukul 10 malam pada Selasa.  Menurut Superintendan Hanyan Ramlan, beliau menerima aduan daripada empat pengadu sekitar daerah Kemaman yang mendakwa telah ditipu suspek yang dikatakan telah menawarkan harga lembu yang lebih murah daripada harga pasaran untuk dijadikan ibadah korban.  Superintendan Hanyan Ramlan berkata, suspek dikatakan menghantar gambar ternakan dan beberapa mangsa turut dibawa melihat lembu di kandang yang didakwa miliknya di Kampung Mak Chili bagi meyakinkan pembeli sebelum mereka membuat bayaran.  Bagaimanapun, pengadu tidak menerima lembu korban mereka hingga menyebabkan mangsa tidak dapat menjalani ibadah korban. Suspek yang berjanji untuk membayar ganti rugi kepada mangsa turut bertindak menghilangkan diri. Menurut Hanyan Ramlan, hasil kerjasama semua pihak termasuk orang awam, suspek berjaya ditahan. Kerugian yang dialami mangsa masih dalam siasatan dan kes disiasat di bawah Seksyen 420 Kanun Keseksaan.

(Supek ditahan polis Shah Alam, pukul 10.00 malam pada Selasa)


Majlis Tilawah dan Menghafaz Al-Quran Peringkat Antarabangsa, bermula

(Antara persembahan nyanyian pada majlis MTHQA ke-62 di KLCC)

KUALA LUMPUR, 20 Oktober- Majlis Tilawah dan Menghafaz Al-Quran Peringkat Antarabangsa (MTHQA) Ke-62 1444 Hijrah/2022 Masihi, bermula pada Rabu (19 Oktober) hingga Isnin (24 Oktober) di Pusat Konvensyen Kuala Lumpur (KLCC).Seramai 41 peserta melibatkan 31 buah negara yang menyertai MTHQA kali ini akan memperdengarkan bacaan ayat-ayat suci Al-Quran secara taranum menurut satu kenyataan yang dikeluarkan abatan Kemajuan Islam Malaysia (Jakim).Kenyataan itu turut menambah, “pelbagai pengisian menarik akan diadakan sepanjang MTHQA berlangsung.” Keluarga Malaysia yang ingin menyaksikan MTHQA secara fizikal, dijemput hadir ke Dewan Plenary KLCC bermula 8.45 malam dan tempat adalah terhad.Siaran langsung MTHQA boleh ditonton bermula jam 8.45 malam di saluran RTM TV1 dan media sosial rasmi Jakim.Empat peserta memperdengarkan bacaan pada hari pertama iaitu dua qari Masoud Noori dari Iran dan Brahim Boughalab (Belgium), serta dua qariah iaitu Nuhuman Nuha (Sri Lanka) dan Yuni Wulandari Hasim (Indonesia).


Program 3P mengurangkan kesesakan penjara

(Banduan warga asing melakukan pekerjaan sementara sebelum mereka dihantar pulang)

MANTIN, 20 Oktober- Sepuluh banduan warga asing bakal pulang ke negara asal setelah tamat menjalani Program Penempatan, Pekerjaan dan Pendapatan (3P).  Program 3P yang diperkenal oleh Jabatan Penjara Malaysia itu bertujuan melancarkan proses penghantaran banduan warga asing untuk pulang ke negara asal serta mengurangkan kesesakan di penjara.  Timbalan Komisioner Jeneral Penjara (Pemasyarakatan), Datuk Ibrisam Abdul Rahman berkata, inisiatif berkenaan dapat membantu tahanan untuk mengumpul wang saku dan membolehkan mereka pulang ke negara asal tanpa melalui penempatan Depoh Tahanan Imigresen.   "Banduan-banduan asing yang layak sebelum dibebaskan, diberikan pekerjaan sementara supaya mereka ada pendapatan. Ia membolehkan mereka beli tiket penerbangan dan juga bekalan wang saku untuk mereka pulang ke negara asal." Jelasnya ketika ditemui pemberita. Beliau menyatakan demikian pada majlis perasmian Program 3P di Pusat Reintegrasi Penghuni, Mantin.  Program itu merupakan hasil kerjasama antara Jabatan Penjara Malaysia, Jabatan Imigresen Malaysia, Kedutaan Besar Republik Indonesia dan Syarikat Yoshitec Presicion Engineering (M) Sendirian Berhad.

(Datuk Ibrisam Abdul Rahman, Timbalan Komisioner Jeneral Penjara (Pemasyarakatan))


Lapor berita secara bertanggungjawab sepanjang liputan PRU15 - Annuar

(Menteri Komunikasi dan Multimedia, Tan Sri Annuar Musa bergambar dengan para petugas media RTM yang akan bertugas pada Pilihan Raya Umum ke-15)

KUALA LUMPUR, 19 Oktober - Lapor berita secara bertanggungjawab tanpa langgar etika dan undang-undang berkaitan, demikian peringatan Menteri Komunikasi dan Multimedia, Tan Sri Annuar Musa kepada petugas media sepanjang membuat liputan Pilihan Raya Umum ke-15 (PRU15).Tegas beliau, penyampaian maklumat yang cepat, tepat serta difahami rakyat sebahagian daripada pendekatan menjayakan proses demokrasi berparlimen di negara ini."Dalam saat begini, banyak juga pemberitaan yang akan melanggar etika tertentu dan menggunakan kesempatan untuk membuat hasutan dan sebagainya, peringatan yang hendak kita diberikan ialah sebagai sebuah negara yang mempunyai undang-undang dalam suasana kebebasan media, jangan melanggari mana-mana peraturan serta undang-undang sedia ada."Ini kerana walau pun dalam keadaan musim pilihan raya dan kerajaan sementara namun kedaulatan undang-undang masih perlu dijunjung," kata beliau kepada pemberita selepas menyampaikan amanat kepada petugas media RTM yang akan bertugas pada PRU15 di Angkasapuri, di sini hari ini.

(Tan Sri Annuar Musa ketika sesi temu bual bersama Nasional FM yang disiarkan secara langsung di 34 stesen radio RTM bersempena Majlis Ramah Mesra bersama DJ dan Penerbit Radio di Wisma Radio, Angkasapuri, hari ini)

Sementara itu dalam program yang berlainan, Annuar berkata penggunaan aplikasi digital di negara ini lebih memfokuskan ke arah pembangunan produktiviti negara. Namun, usaha mengawal aktiviti negatif seperti penyebaran maklumat palsu dan subversif akan terus dilaksanakan.Jelas beliau, RTM memainkan peranan dalam memastikan penyebaran maklumat yang penting, tepat dan sahih."Jadi, kempen-kempen ataupun kegiatan advokasi ini boleh terus dimainkan, di sini RTM memainkan peranan yang penting untuk menyebarkan maklumat advokasi supaya perkembangan digitalisasi ini terjurus ke arah yang positif bagi rakyat," kata beliau selepas sesi temu bual bersama Nasional FM yang turut disiarkan secara langsung di 34 stesen radio RTM bersempena Majlis Ramah Mesra bersama DJ dan Penerbit Radio di Wisma Radio, di sini hari ini.Annuar juga yakin masyarakat di negara ini cukup matang dan bijak dalam menepis segala aktiviti negatif berikutan ledakan digitalisasi ketika ini.


Peningkatan hasil perbendaharaan AS jejas prestasi ringgit

KUALA LUMPUR, 19 Oktober- Ringgit terus menyusut berbanding dolar Amerika Syarikat (AS) pada Rabu ketika permintaan terhadap mata wang negara maju itu melonjak susulan peningkatan hasil Perbendaharaannya, kata penganalisis.Pada 6.00 petang, ringgit susut sebanyak 35 mata asas kepada 4.7180/7220 daripada 4.7145/7165 pada akhir urus niaga semalam.Pengarah Urusan SPI Asset Management Stephen Innes berkata walaupun data perdagangan Malaysia terbukti lebih baik daripada dijangkakan, ini tidak dapat melonjakkan prestasi ringgit ketika hasil Perbendaraan 10 Tahun AS menokok kira-kira empat peratus.“Ini memberi impak negatif terhadap sentimen risiko yang kian pulih apabila permintaan dolar AS sebagai aset selamat agak perlahan pada minggu ini,” katanya kepada Bernama.

Terdahulu, Kementerian Perdagangan Antarabangsa dan Industri mengumumkan prestasi perdagangan Malaysia terus mencatat aliran peningkatan pada September 2022 dengan melonjak sebanyak 31.4 peratus kepada RM256.91 bilion berbanding bulan sama tahun lepas iaitu bulan ke-20 berturut-turut merekodkan pertumbuhan dua angka.Dalam pada itu, Innes berkata yuan China terus susut dan berdasarkan perbandingan pengukuhan ringgit dan prestasi yuan, ini bukan sesuatu yang mengejutkan apabila ringgit ditutup rendah pada akhir urus niaga hari ini.Penyusutan yuan tersebut didorong oleh kebimbangan mengenai kemungkinan China mengalami kemelesetan yang boleh menjejaskan syarikat-syarikat China yang menjalankan aktiviti eksport ke China, katanya.“Kelemahan ringgit serta data eksport yang kukuh juga sejajar dengan penurunan minat pengeksport terhadap dolar AS selepas lonjakan mata wang negara maju itu menyebabkan berlaku kekurangannya. Berikutan itu, pengeksport tidak berminat untuk membuat pertukaran dolar AS dengan unit tempatan,” katanya.Sementara itu, ringgit diniagakan bercampur-campur berbanding kelompok mata wang negara maju.Ringgit susut berbanding pound Britain kepada 5.3233/3278 daripada 5.3118/3141 semalam dan rendah sedikit berbanding dolar Singapura kepada 3.3176/3207 daripada 3.3168/3184.Unit tempatan itu bagaimanapun mengukuh sedikit berbanding euro kepada 4.6326/6365 daripada 4.6372/6391 dan meningkat berbanding yen Jepun kepada 3.1611/1642 daripada 3.1630/1646 pada akhir urus niaga Selasa.-BERNAMA


Harga runcit RON97, RON95 dan diesel kekal

KUALA LUMPUR, 19 Oktober - Harga runcit petrol untuk kesemua jenis produk petroleum adalah tidak berubah dan kekal bagi tempoh 20 Oktober hingga 26 Oktober 2022.Kementerian Kewangan (MOF) dalam kenyataan hari ini memaklumkan, harga runcit petrol RON97 kekal pada paras RM3.95 seliter, RON95 kekal pada paras RM2.05 seliter dan diesel kekal pada paras RM2.15 seliter.Jelas MOF, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

Ia walau pun harga pasaran sebenar bagi kedua-dua produk telah meningkat melebihi paras harga siling yang telah ditetapkan.Harga yang ditetapkan itu adalah berdasarkan harga runcit produk petroleum secara mingguan menggunakan formula Automatic Pricing Mechanism (APM).“Kerajaan akan terus memantau kesan perubahan harga minyak mentah dunia dan mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan tersebut.


Polis Kelantan jalani latihan dalam perkhidmatan kali kedua, persediaan jika PRU15 dijalankan ketika banjir

(Ketua Polis Kelantan, Datuk Muhamad Zaki Harun bercakap pada sidang media di Kota Bharu,hari ini)

KOTA BHARU, 19 Oktober - Pegawai dan anggota polis Kelantan menjalani latihan dalam perkhidmatan untuk kali kedua sebagai persediaan jika Pilihan Raya Umum ke-15 (PRU15) dijalankan ketika banjir.  Jelas Ketua Polis Kelantan, Datuk Muhamad Zaki Harun, pihaknya turut melakukan simulasi serta mengadakan seminar bagi memastikan anggota yang bertugas termasuk di lapangan lebih bersedia. "Apa pun perancangan itu telah dibuat dan mesyuarat dari masa ke semasa akan dibuat dan pegawai-pegawai daripada IPK telah dihantar ke daerah-daerah untuk latihan dalam perkhidmatan, saya percaya dengan apa yang telah kita buat ini, kita telah bersiap sedia, ia untuk menghadapi pilihanraya kalau di musim bencana sekali pun," kata beliau pada sidang media, di sini hari ini.

Pada masa sama, Muhamad Zaki turut memaklumkan bagi melicinkan perjalanan PRU kali ini pihaknya turut mendapat kerjasama Pasukan Gerakan Am (PGA).  Seramai 5,000 pegawai dan anggota telah diletakkan dalam keadaan bersiap siaga bagi memastikan perjalanan PRU di negeri itu berjalan lancar.


Polis Kelantan tahan tiga lelaki, rampas pelbagai jenis dadah bernilai hampir RM125,000

(Ketua Polis Kelantan, Datuk Muhamad Zaki Harun menunjukkan pelbagai jenis dadah yang dirampas dalam tiga serbuan berasingan di tiga daerah di negeri Kelantan, semalam)

KOTA BHARU, 19 Oktober - Polis Kelantan merampas pelbagai jenis dadah dianggarkan bernilai hampir RM125,000 dalam tiga serbuan berasingan di tiga daerah di negeri itu semalam.  Turut ditahan tiga lelaki berusia antara 22 hingga 41 tahun yang dipercayai pengedar dadah.  Menurut Ketua Polis Kelantan, Datuk Muhamad Zaki Harun kesemua suspek direman seminggu bermula hari ini dan semalam.  Rampasan dadah terbabit dipercayai untuk pasaran seluruh negara dan boleh digunakan kepada 6,657 penagih.  "Kalau dia nak bawa secara besar-besaran mungkin dalam situasi sekarang tak berapa yakin, mungkin dia buat secara runcit, jadi kalau kita jumpa rampasan kecil pun tak semestinya untuk pasaran tempatan sahaja, itu kita akan buat siasatan lanjut lah, yang pentingnya walaupun banyak atau sedikit, tindakan terus akan kita ambil," kata beliau pada sidang media, di sini hari ini. Dalam kes pertama, anggota Batalion 7 Pasukan Gerakan Am (PGA7) melakukan serbuan ke atas sebuah rumah tidak bernombor di Kampung Sakar, Tendong, Pasir Mas sekitar pukul 7.31 pagi.  Hasil serbuan seorang suspek berusia 22 tahun ditahan serta menemui 4,000 biji pil yaba dianggarkan bernilai RM40,000.

Bagi kes kedua pula pada pukul 8.18 pagi di Tumpat, sejumlah dadah jenis ganja seberat 503 gram, heroin (100 gram), pil psikotropik (450 biji) serta pil yaba (2 biji) bernilai hampir RM70,000 ditemui dalam sebuah rumah di Kampung Tebing, Pengkalan Kubor.  Suspek berusia 25 tahun di percayai menjadi dalang dalam kes itu berjaya diberkas.  Manakala untuk kes ketiga, seorang penganggur berumur 41 tahun ditahan sekitar pukul 3.38 petang.  Setelah pemeriksaan lanjut dilakukan terhadap suspek di tepi jalan di Felda Kemahang Dua, Tanah Merah, anggota polis menemui 500 biji pil yaba dan heroin seberat 20.2 gram bernilai RM15,000 yang disorokkan dalam beg pinggang milik suspek. Kes disiasat di bawah Seksyen 39B Akta Dadah Berbahaya 1952.


KPDNHEP akan perkasakan semula peranan Rakan KPDNHEP, jadi mata dan telinga kementerian

(Timbalan Menteri Perdagangan Dalam Negeri Dan Hal Ehwal Pengguna, Datuk Rosol Wahidbergambar dengan para pemenang Cabaran Interaktif Pengguna, Kelab Pengguna Sekolah (CIP KPS) Peringkat Kebangsaan tahun 2022)

KUALA TERENGGANU, 19 Oktober - Kementerian Perdagangan Dalam Negeri Dan Hal Ehwal Pengguna (KPDNHEP) akan memperkasakan semula peranan Rakan KPDNHEP yang dahulunya dikenali sebagai Skuad Pengguna di seluruh negara, yang menjadi mata dan telinga kementerian tersebut.  Ia sebagai salah satu usaha bagi membantu menangani isu kepenggunaan secara lebih berkesan dan menyebarkan luaskan lagi maklumat kepada masyarakat. Timbalan Menterinya, Datuk Rosol Wahid berkata berdasarkan rekod, lebih 811,000 pengguna berdaftar menjadi Rakan KPDNHEP yang melakukan pemantauan dan membuat sebarang laporan sekiranya terdapat pelanggaran undang-undang atau etika oleh peniaga dan industri peruncitan.  Namun begitu, peranan gerakan berkenaan masih dilihat kurang menyerlah dan perlu beberapa penambahbaikan serta nafas baharu.  Ia sekali gus menjadi satu entiti sokongan sukarela yang mantap untuk membantu KPDNHEP menangani Isu-isu kepenggunaan secara lebih berkesan. "Jadi kita perlu aktifkan balik dengan pelbagai insentif lah, Insya-Allah, selepas ini, saya difahamkan data-data yang kita ada cuma dalam 10% sahaja yang aktif dalam 800,000 tersebut, jadi kita tak mahu yang ramai tetapi tidak bermutu, jadi kita harap selepas pada ini kita akan buat gerakan untuk re-aktif Rakan KPDNHEP ini supaya dia jadi mata dan telinga kerajaan dan begitu juga rakan-rakan media mendaftar sebagai Rakan KPDNHEP ini," kata beliau selepas merasmikan Majlis Penutup Cabaran Interaktif Pengguna, Kelab Pengguna Sekolah (CIP KPS) Peringkat Kebangsaan tahun 2022 di Batu Burok, di sini hari ini.

(Timbalan Menteri Perdagangan Dalam Negeri Dan Hal Ehwal Pengguna, Datuk Rosol Wahidditemu bual media selepas merasmikan Majlis Penutup Cabaran Interaktif Pengguna, Kelab Pengguna Sekolah (CIP KPS) Peringkat Kebangsaan tahun 2022)

Turut hadir Ketua Setiausaha KPDNHEP Datuk Azman Mohd Yusof dan Timbalannya Datin Roszanina Wahab, Pengarah Pendidikan Negeri Terengganu Abdul Muie Ngah, Pengarah Bahagian Gerakan Kepenggunaan KPDNHEP Adiratno Che Ani, serta Pengarah KPDNHEP Negeri Terengganu Saharuddin Mohd Kia.  Terdahulu, pada majlis ini sekumpulan empat pelajar dari Sekolah Menengah Kebangsaan (SMK) Kidurong, Bintulu yang mewakili negeri Sarawak diumumkan juara CIP KPS 2022.  Selaku juara keseluruhan daripada 16 kumpulan yang bertanding pada peringkat kebangsaan ini, mereka membawa pulang hadiah wang tunai berjumlah RM5,000 beserta trofi, medal dan sijil.  Naib juara pula dimenangi wakil dari negeri Sabah, iaitu kumpulan pelajar dari SMK Sri Nangka, Tuaran dengan hadiah wang tunai RM3,000.  Manakala Sekolah Menengah Alam Shah yang mewakili Wilayah Persekutuan Kuala Lumpur menduduki tempat ketiga dan menerima hadiah wang tunai RM2,000.


Bajet 2023 'janji' yang boleh direalisasi, bukan manifesto 'bulan bintang'

TASEK GELOGOR, 19 Oktober- Segala intipati dalam Bajet 2023 yang dibentang di Parlimen merupakan ‘janji’ yang akan dan mampu dilaksana dari segi kewangan, berbeza dengan manifesto.Perdana Menteri, Datuk Seri Ismail Sabri Yaakob menjelaskan, bajet tidak boleh ‘ditipu’ dan semua yang dijanjikan telah dikaji secara teliti sebelum dibentang di hadapan Ahli Parlimen dan rakyat Malaysia."Ada beza antara bajet yang dibentangkan dengan manifesto. Manifesto ini macam-macam boleh, langit dan bintang semua dia janji, kalau boleh bulan tu nak dibawa jatuh ke riba, tetapi cukuplah sekali terkena, jangan kita lupa dahulu macam-macam janji dalam manifesto mereka.“Tetapi bila kita bentang bajet, duit dah tersedia, ini bezanya. Kita bukan janji kosong, duit dah ada, kita dah bincang dari segi kewangan, mencukupi atau tidak, kita dah siap sedia kewangan cuma tunggu kelulusan, ini beza bajet dan manifesto,” katanya pada Program Pemantapan Komuniti Bandar Keluarga Malaysia di sini.

Turut hadir, Menteri Perumahan dan Kerajaan Tempatan, Datuk Seri Reezal Merican Naina Merican, Menteri Pengajian Tinggi Datuk Seri Dr. Noraini Ahmad dan Menteri Pembangunan Luar Bandar, Datuk Seri Mahdzir Khalid.Mengulas lanjut, Datuk Seri Ismail Sabri mengakui, walaupun Bajet 2023 telah dibentang, namun ia masih ‘tergantung’ dan menunggu kelulusan Ahli Parlimen.“Jadi tergantung, kita boleh selesaikan masalah tergantung ini, kuasa di tangan tuan-tuan dan puan-puan, pastikan lepas Pilihan Raya Umum (PRU15), perdana menteri yang sama, bajet yang kita luluskan akan dibentang semula dan diluluskan dalam kerajaan baharu yang akan dibentuk nanti,” kata beliau lagi.